ועדת הפנים ואיכות הסביבה, כנסת 16, פרוטוקול מספר 564, 2006-02-08 13:30

גאלב מג'אדלה: שלום לכולם.

גאלב מג'אדלה: אני מתכבד לפתוח את ישיבת ועדת הפנים ואיכות הסביבה של הכנסת ולקיים דיון על-פי בקשת חבר הכנסת אורי אריאל בנושא התנהלות השוטרים בפינוי המאחז עמונה.

גאלב מג'אדלה: נשאלתי גם על-ידי חברי כנסת וגם על-ידי התקשורת על סיבת ההיענות שלי לקיים את הדיון הזה, ואני מבהיר פעם נוספת שאין כאן שום דבר מפתיע.

גאלב מג'אדלה: עד עכשיו נעניתי לכל פנייה של כל חבר כנסת לקיים דיון בכל נושא, ועל אחת כמה וכמה נושא שיש לו משמעות ציבורית ועניין ציבורי.

גאלב מג'אדלה: זה אחד מתפקידיה של כל ועדה בכנסת, ועל כן שלא תהיינה תהיות.

גאלב מג'אדלה: נהגתי כך מאז שנכנסתי לתפקידי כיושב-ראש ועדת הפנים ואיכות הסביבה, ואני אעשה כך עד היום האחרון בתפקידי זה.

גאלב מג'אדלה: לא חשוב מי פונה, אלא חשוב הנושא והחשיבות שלו מבחינה ציבורית.

גאלב מג'אדלה: יחד עם זאת, למדתי לכבד כל פנייה של חבר כנסת, וזה דבר שצריך לעשות.

אבשלום וילן: הנושא הוא רק התנהלות המשטרה או כל האירועים בעמונה, כולל התנהלות המתנחלים?

אורי אריאל: אני ביקשתי שהדיון יתמקד במשטרה.

אבשלום וילן: אני מניח ששווה להרחיב את הדיון על הכול.

אורי אריאל: אני יכול להניח שלחבר הכנסת וילן יש משהו נוסף להגיד מעבר לזה, אבל היושב-ראש ינהל את הדברים.

גאלב מג'אדלה: חבר הכנסת וילן, אני נאמן לסדר-היום ונאמן לפנייה שנעניתי לה.

גאלב מג'אדלה: זה לא מונע מאף אחד להגיד מה שהוא רוצה בכל נושא שהוא רוצה.

גאלב מג'אדלה: אם חברי הכנסת וילן ודהאמשה ירצו לפתח את הנושא לאפיקים שונים, אני אשמח מאוד ואאפשר לכם לעשות זאת בכבוד הראוי.

גאלב מג'אדלה: סדר-היום הוא על-פי פניית חבר הכנסת הפונה, במקרה הזה אורי אריאל.

עבד-אלמאלכ דהאמשה: אנחנו מבקשים שהדיון יכלול את הנושא כולו.

גאלב מג'אדלה: בקשתם של חברי הכנסת וילן ודהמאשה נופלת על אוזן קשבת ונענית בחיוב, עם הכבוד הראוי.

גאלב מג'אדלה: ראינו את פינוי עמונה ושמענו וקראנו על הנושא.

גאלב מג'אדלה: אני רוצה להודות למשטרה שהגיעה לכאן בהרכב מלא, על-פי התיאום וההסכמה.

גאלב מג'אדלה: זה לא סוד שביקשתי שהמפכ"ל ישתתף ומן הראוי היה שהוא יכבד את הוועדה בהשתתפותו, מאחר שהנושא חשוב והוועדה הזאת מופקדת על המשטרה ועל שירות בתי הסוהר.

גאלב מג'אדלה: אני מקווה שהסיבה שהמפכ"ל לא משתתף בדיון היא כתוצאה מהתחייבויות קודמות, אבל בוודאי נשמח להשתתפות שקבעה המשטרה.

גאלב מג'אדלה: חבר הכנסת אורי אריאל, בבקשה.

אורי אריאל: אדוני היושב-ראש, תודה על הנכונות לקבוע את המועד הזה.

אורי אריאל: אני חושב שמדובר באירוע בעל משמעות רחבה, ולדון עליו בעוד ארבעה חודשים זה בגדר "עבר זמנו בטל קורבנו".

אורי אריאל: אנחנו דנים פה בוועדת הפנים ואיכות הסביבה אחרי שהיה דיון הבוקר בוועדת החוץ והביטחון, שבו הופיע אלוף פיקוד המרכז, והיתה בקשה לחלק את הדיון בתיאום עם כבוד היושב-ראש כך שלא יהיה שם דיון מפורט על התנהלות המשטרה, כי הדבר הזה ייעשה פה.

אורי אריאל: אני חושב שזה נכון, וטוב שכך היתה החלוקה.

אורי אריאל: אם אתמצת את דברי אלוף פיקוד המרכז בוועדה, לא היתה להם הערכה נכונה על מה שיקרה בעמונה, הם טעו בהערכה, ולפיכך לא נערכו נכון.

אורי אריאל: לשאלת יושב-ראש הכנסת הוא ענה שאם היו מעריכים נכונה, יכול להיות שהיו פועלים אחרת.

אורי אריאל: הוא היה ממליץ לנהוג אחרת, כולל להגיע להבנה.

אורי אריאל: בגלל חוסר הערכה נכונה, ממילא אי-אפשר היה להגיע למסקנות האלה.

אורי אריאל: המשטרה, שנערכה לאירוע הזה ותדרכה את כוחותיה, למיטב ידיעתי פעלה בניגוד להנחיות שהיא עצמה כתבה במארזים ובתדרוכים שקיימים אצלכם וקיימים גם אצלנו, כי אתם הואלתם להעביר לנו אותם בעבר לבקשתנו.

אורי אריאל: הפעילות היתה מנוגדת להנחיות שלכם עצמכם, כך שלא שמישהו אחר הנחה ולא הבנתם או לא ידעתם.

אורי אריאל: היתה התנהגות ברוטלית ואלימה, מעבר לפרופורציה ולנדרש.

עבד-אלמאלכ דהאמשה: רק של המשטרה?

אורי אריאל: אני מדבר רק על המשטרה, ואני אתייחס גם למתנחלים בהמשך.

אבשלום וילן: יש סיבה ומסובב.

גאלב מג'אדלה: חבר הכנסת אורי אריאל אומר את דעתו ואין לו כוונה לומר את דעתו של אף אחד אחר.

גאלב מג'אדלה: את דעותיכם תגידו בתורכם.

אורי אריאל: אתם בוודאי מכירים את הדיסקט של משטרת ישראל, שכותרתו "מארז הסברה בנושא פינוי מאחזים", משנת 2003.

אורי אריאל: הוא לא חדש, הוא מוכר לשוטרים ולנוגעים בדבר.

אורי אריאל: במקרים רבים פעלתם כנגד הנחיית

אורי אריאל: כם שלכם.

אורי אריאל: למען הסר ספק, המשטרה גם אחראית לעצור את מי שמתפרע ולא נוהג כשורה, ואני בטוח שכך תעשה.

אורי אריאל: היא הוכיחה את עצמה במעצר של עוקרי הזיתים, שכל הזמן מדברים עליהם, והיא בוודאי תעצור גם אחרים.

אורי אריאל: זו סמכותה.

אורי אריאל: זו לא רק זכותה, זו גם חובתה, והיא בוודאי תעשה את זה.

אורי אריאל: אני לא אגן על מי שחשוד.

אורי אריאל: אני אולי אגיש לו סיוע, כי אני מגיש סיוע לחברים, אבל בין זה לבין להפריע למשטרה במילוי תפקידה – היא תמלא את תפקידה.

אורי אריאל: המשטרה נכשלה בהערכת המצב, בהתארגנות ובביצוע.

אורי אריאל: הרי אתם סיימתם את הפינוי של הבתים בשעה 12:30 לערך, זאת אומרת עד חושך – בהנחה שבחושך קשה לעבוד וזה יכול לגרום לפגיעות בגוף או לדברים אחרים שקשים לשליטה – היו לכם עוד חמש שעות.

אורי אריאל: מדוע לא פעלתם באיטיות יתר, בהנחייתך ניצב ישראל יצחק, ובמקום לקחת אנשים לאט ובזהירות הכיתם על קדקודם?

אורי אריאל: מה קרה באותם חדרים סגורים, שאתם כאילו לא יודעים?

אורי אריאל: "לא יודעים" זאת מלה עדינה.

אורי אריאל: מה שקרה בחדרים הסגורים והלא-סגורים הוא איבוד שליטה מוחלט.

אורי אריאל: לבקשתך, ניצב ישראל יצחק, אמרתי לידידי חבר הכנסת איתם שהיית על הגבעה.

אורי אריאל: ציינתי לו איפה ראיתי אותך כמה פעמים ושדיברתי אתך.

אורי אריאל: השיב לי חבר הכנסת איתם, ויכול להיות שהוא צודק, שהדבר גרוע בהרבה.

אורי אריאל: כי אם לא היית מסיבה מוצדקת, אז לא היית.

אורי אריאל: אבל מכיוון שהיית ומכיוון שהתרחשו הדברים הקשים האלה שאנחנו מדברים עליהם, זה כישלון כפול.

אורי אריאל: התשובה שניתנת מהשר דרומה היא שמי שיש לו תלונה שיתלונן ומח"ש תבדוק.

אורי אריאל: אולי מח"ש תואיל ליזום חקירה בעצמה?

אורי אריאל: הרי יש כל כך הרבה חומר מצולם, יש כל כך הרבה עדים, יש כל כך הרבה נתונים.

אורי אריאל: מדוע שלא תורידו את העננה הזאת ביוזמתכם?

אורי אריאל: אם אתם עושים את זה, אני אשמח לשמוע על כך ולשמוע על לוח זמנים שקבעת לבדיקה.

אורי אריאל: אם בסוף יסתבר שכולם זכאים וכולם נהדרים, אני מצדיע לך מראש.

אורי אריאל: איך אני יודע שכל העניין הזה הוא כישלון?

אורי אריאל: כי מנתוני אלוף פיקוד המרכז יש כ-200 פצועים, מהם כ-58 חיילים ושוטרים והיתר אזרחים.

אורי אריאל: בסך הכול יש כ-200 פצועים, שחלקם נפצעו כתוצאה מאזרחים שהשתוללו וצריך לחקור אותם, ואם צריך להעמיד אותם למשפט צריך לעשות זאת.

אורי אריאל: האם זה נותן היתר לשוטר להתפרע?

אורי אריאל: אני אומר לכם שלא.

אבשלום וילן: המפגינים היו בסגנון מהטמה גנדי, שעמדו בשקט ושוטרים השתוללו?

אבשלום וילן: היתה הפגנה הודית שם?

אורי אריאל: היות שהיו כל כך הרבה פצועים, אני קובע שזה כישלון מוחלט.

אורי אריאל: כך לא מנהלים מבצע.

אורי אריאל: אני רוצה לסכם סיכום ביניים שלי.

אורי אריאל: אנחנו נעשה את הסיכומים שלנו ונעביר לכם אותם, אם תרצו.

אורי אריאל: גם לנו יש מה לבדוק.

אורי אריאל: אבל אני רוצה לומר שלושה דברים: דבר ראשון, צריכה להיות הנחיה חד-משמעית, חדה שבחדות, שאתם תעבדו גם לפי החוק וגם לפי הנהלים שלכם.

אורי אריאל: אם אתם רוצים לשנות את הנוהל שהוצאתם, שמותר להרביץ לכל אזרח, שנו אותו.

אורי אריאל: תודיעו על כך וכל אחד יעשה מה שצריך.

אורי אריאל: אבל אתם לא יכולים ללכת עם זה בכיס ולעשות ההיפך.

אורי אריאל: דבר שני, שאתם תחקרו ביוזמת

אורי אריאל: כם – אני פונה גם למח"ש וגם למחוז וגם לסגן המפכ"ל – את האירועים כפי שאתם רואים אותם בתמונות.

אורי אריאל: אתם לא צריכים לחכות לתלונות.

אורי אריאל: אל תיתלו בבוקי-סרוקי הזה של ילדה בת 17 שחטפה על הראש והיא צריכה לזהות את השוטר שעמד מולה והסתיר את התג.

אורי אריאל: אתם יודעים שזה לא אמיתי.

אורי אריאל: זה לא רק לטובת העניין הציבורי, זה לטובת

אורי אריאל: כם לדעת אם יש שוטרים – ואני אומר לכם שיש, אולי מעטים – שמרקיבים את ערימת התפוחים הזאת.

אורי אריאל: ואם מדובר בשוטרים רבים, זאת בעיה מסוג אחר.

אורי אריאל: הדבר השלישי הוא למפקד המחוז.

אורי אריאל: לדעתי היה ראוי והיה נכון שאתה תודיע פה ועכשיו שאתה מתפטר מתפקידך אחרי הכישלון המחפיר הזה.

אורי אריאל: אם זאת ההתנהלות של המשטרה, אם כך זה קורה, אם יש 200 פצועים וזה מה שקורה בעם, לדעתי זה מה שהיה ראוי.

אורי אריאל: יכול להיות שלא תרצה, יכול להיות שתסתתר מאחורי דברים אחרים.

אבשלום וילן: ראשי מועצת יש"ע גם צריכים לתת דוגמה אישית.

אורי אריאל: נכון, יחד אתו.

מוטי יוגב: כשתהיה לא מושחת אז תדבר.

אבשלום וילן: מה הקשר לשחיתות?

מוטי יוגב: אנחנו מדברים אמת.

אבשלום וילן: אתם מדברים אמת?

אורי אריאל: התנהגות חלק מהשוטרים כלפי חלק מחברי הכנסת ועוזריהם היא לא נסבלת.

אורי אריאל: באים שוטרים, גם קצינים, דוחפים ואומרים: אני יודע שאתה חבר הכנסת.

אורי אריאל: הם אפילו לא טוענים שהם לא הכירו, אלא הם באו בכוח הזרוע, במקום שלא הפרעתי.

אורי אריאל: היה מקום שהפרעתי מול ה-9-D, באו ארבעה שוטרים ולקחו אותי.

אורי אריאל: לא הערתי להם הערה אחת, הם צודקים.

אורי אריאל: לא בתחום חסינותו של חבר הכנסת לעמוד ולהפריע לפינוי.

אורי אריאל: אבל במקומות אחרים שעמדתי בהם ודאגתי להוריד את גובה הלהבות ולהרגיע, ואתה יודע את זה, באים שוטרים עם מרפקים ארוכים ואומרים: אנחנו יודעים שאתה חבר כנסת, תעוף לנו מהעיניים.

אורי אריאל: אני לא מתכוון לעוף לכם מהעיניים, אני לא מתכוון שאתם תעופו לי מהעיניים.

אורי אריאל: הסגנון הזה והשיטה הזאת כלפי חברי כנסת לא היתה פעם אחת בטעות.

אורי אריאל: כידוע לך, יש שני חברי כנסת פצועים.

אורי אריאל: שקלתי אם להעלות את הסוגיה הזאת, כדי שלא יעסקו רק בנושא של חברי הכנסת.

אורי אריאל: אני מבקש מחברי הכנסת להשאיר את הנושא הזה כנושא אחרון, ואני מציע לחברי הכנסת להקפיד בעניין הזה כי זאת לא תופעה שתיגמר במקום אחד.

אורי אריאל: היא מתחילה במקום כלשהו.

אורי אריאל: תודה ליושב-ראש.

גאלב מג'אדלה: תודה לחבר הכנסת אורי אריאל.

גאלב מג'אדלה: נחי אייל, בבקשה.

נחי אייל: אני אבא של יחיעם, שהוגדר כפצוע הקשה ביותר של הפינוי בעמונה.

נחי אייל: אני הייתי עם יחיעם בבית-החולים לאחר שהוא הגיע לשם, אחרי שהוא עבר החייאה.

נחי אייל: הטיפול של המשטרה ביחיעם הביא אותו למצב שאלמלא היה שם כוח רפואי מתאים, עכשיו הייתם אמורים לבקר אותי בזמן ישיבת שבעה.

גאלב מג'אדלה: כאיש מאמין אתה יודע, ואנחנו אנשים מאמינים, שהכול תלוי באלוהים.

גאלב מג'אדלה: אל תקבע עובדות מי הולך לעולמו ומי ממשיך לחיות.

נחי אייל: נכון.

נחי אייל: לא רק שהגורל תלוי בקדוש-ברוך-הוא, אני חושב שהאלפים והרבבות בארץ ובעולם שהתפללו לשלומו של יחיעם הם אלה שעזרו וסייעו לכך שיחיעם היום נמצא אתנו, וברוך השם חזר הביתה.

נחי אייל: כאשר יחיעם היה מורדם הוא התעורר מעת לעת.

נחי אייל: השיטה של הוצאה מהרדמה היא בגלים.

נחי אייל: שאלתי אותו אם הוא זוכר מה קרה לו, והוא אמר שהוא זוכר כל דבר בפרוטרוט.

נחי אייל: ביקשתי שיספר לי איך הוא הגיע למצב הזה, והוא סיפר: הייתי על הגג, עלו השוטרים עם הכף של השופל, הגיעו אל הגג ומיד כשהם עלו כל הנערים שהיו שם רצו והתיישבו בחלק האחורי של הגג.

נחי אייל: אני, יחיעם, הרמתי את הידיים למעלה.

נחי אייל: לא הספקתי להסתכל, וכבר נחתה אלה על הראש שלי.

נחי אייל: הרמתי את היד להגן על הראש, וחטפתי עוד מכות על היד.

נחי אייל: כאשר לא יכולתי להחזיק עוד את היד היא נפלה ואז חטפתי מכה נוספת על הראש.

נחי אייל: קמתי ואמרתי לשוטרים שאני פצוע ושייתנו לי לרדת.

נחי אייל: השוטרים אמרו שאני לא ארד ושאשב.

נחי אייל: רק אחרי זמן הורידו אותי מהגג ונתנו לי להתפנות בכוחות עצמי.

נחי אייל: בהמשך אספו אותו אחרים והביאו אותו אל אוהל הפצועים, ומשם הוא פונה באמבולנס לבית-החולים.

נחי אייל: מדובר בילד בן 15 שהרים ידיים.

נחי אייל: נניח שהוא עבריין ונניח שבתור עבריין הוא נמצא בשטח צבאי סגור.

נחי אייל: האם יש במדינה עונש מוות למי שנמצא בשטח צבאי סגור?

נחי אייל: האם מי שמופקד על ביצוע העונש הוא המשטרה?

גאלב מג'אדלה: תודה.

גאלב מג'אדלה: מוטי יוגב, בבקשה.

מוטי יוגב: אני מוכר למשטרה, לא מהצד הפלילי אלא מהצד שאני רואה את עצמי כחלק ממערכות הביטחון.

מוטי יוגב: אני אלוף משנה במילואים.

מוטי יוגב: נדרשתי להתמודד ולהפעיל כוח באירועים רבים.

מוטי יוגב: בעמונה הייתי גם כדי למחות, אבל גם כדי שחס ושלום לא תהיה יד איש ברעהו משני הצדדים.

מוטי יוגב: הוכיתי באכזריות על-ידי שוטרי מג"ב בעת שניסיתי להוציא קבוצת בנות ללא אלימות והתנפל עלי שוטר – שיש לי שמו וגם חלק מהסרטה – עם אלות בבטן.

מוטי יוגב: הוא גלגל אותי אל הרצפה שלוש פעמים.

מוטי יוגב: ניסיתי להתרומם ואמרתי לו שאני מבקש רק להוציא את הבנות, אבל הוא תקף אותי שוב.

מוטי יוגב: הברך שלי נפגעה ואני לא יודע מה יהיה תהליך הריפוי, כרגע הורו לי על 30 ימי מנוחה.

גאלב מג'אדלה: רבין נתן הוראה לשבור ידיים ורגליים?

מוטי יוגב: כן, ב-1987.

אורי אריאל: בשידור ישיר.

מוטי יוגב: אני אישית שמעתי אותו פעמיים.

גאלב מג'אדלה: רבין אמר את המשפט הזה בארצות-הברית כשהיה בביקור שם, כשפרצה האינתיפאדה, ומאז הוא לא חזר על הביטוי.

מוטי יוגב: אני יכול להעיד.

גאלב מג'אדלה: אל תטשטשו את העובדות.

גאלב מג'אדלה: רבין אמר את זה בשידור מארצות-הברית והוא לא חזר על הדברים.

גאלב מג'אדלה: גם אני יודע את ההיסטוריה.

ניסן סלומינסקי: אתה אומר שהוא אמר את הדברים.

גאלב מג'אדלה: אבל הוא לא נתן פקודה.

אבשלום וילן: על דבר אחד אין ויכוח, שאי-אפשר להבין את אירועי עמונה בלי להבין את ההיסטוריה של כולנו.

מוטי יוגב: הפעלתי את הכוח כמפקד חטיבה ביהודה ושומרון וכראש מטה אוגדת עזה בסמטאות ג'בליה ובמקומות אחרים בטול-כרם, אף פעם לא מתוך שנאת ערבים, ואין בלבי שנאה לאף אחד, וידעו לומר לי את זה גם אנשים בטול-כרם, אלא רק כפי צורך הפעלת הכוח במדרג של רמות התגובה, תמיד עם הרתעה שאולי אלה שמולי אינם רוצים באלימות ואז אפשר לצמצם את האלימות.

מוטי יוגב: בעמונה הותר הרסן.

מוטי יוגב: שום מגבלה מוסרית לא היתה, ואצייר רק כמה דברים שאני ראיתי, החל מסוסים דוהרים על אנשים ששוכבים תחת פרסות הסוסים, ורוכביהם השוטרים מכים ללא רחם בשוט סביבותיהם.

מוטי יוגב: תפסתי את סגן מפקד האוגדה, אל"מ נדב חג'בי, ואמרתי שיעצור את זה כי יכולים להיות הרוגים, וכשהוא ראה את זה הוא עצר את הסוסים.

מוטי יוגב: בהמשך היו מכות באלות.

מוטי יוגב: במו עיני ראיתי ילד שמבקש לרדת מבית מספר 1, הוא ירד מהסולם כשפניו אל הקיר וכאשר הגיע למטה התנפלו עליו עשרה שוטרים והכו אותו.

מוטי יוגב: יש על זה גם תיעוד בסרט.

מוטי יוגב: במו עיני ראיתי שמורידים ילדות בכף של טרקטור 9-D.

מוטי יוגב: ניסיתי לגשת לשם לאחר שכבר צלעתי, והשוטרים דורכים עליהן בכף הטרקטור וחובטים בהן באלות בכף הטרקטור, למרות שאין שום התנגדות מצדן.

מוטי יוגב: במו אוזניי שמעתי רב-פקד שלא זיהיתי וסגן ניצב שכן זיהיתי, בני אבליה, שאומרים לאנשיהם להכות על הראשים, גם של אנשים שאינם מתנגדים בין הבתים.

מוטי יוגב: במו עיני ראיתי הפעלת כוח שלא דמתה לשום מקום ולשום מקרה שבו ראיתי הפעלות כוח, וגם אני עמדתי מול אבנים יותר חזקות ויותר גדולות מהאבנים שראיתי שם.

מוטי יוגב: במו עיני ראיתי גם אפשרויות אחרות.

מוטי יוגב: ראיתי את אלוף-משנה מיקי אדלשטיין, שברגע שהגיע לשטח כמח"ט בנימין עצר תת-ניצב, אמר לו שיעצור כי השטח הוא באחריותו, פקד עליו לזוז והפעיל את הכוח בפינוי של מבנה אחד לפחות בהידברות.

מוטי יוגב: הפקודה בוצעה בדיוק אותו דבר.

מוטי יוגב: במו עיני ראיתי נערים שמתחננים לצאת מחלון של בית ופנו אלי ואמרו לי: תן לנו לצאת בלי אלימות, אנחנו לא רוצים אלימות.

מוטי יוגב: זה היה באחד משני הבתים האחרונים.

מוטי יוגב: לא היה מפקד בשטח להידבר אתו.

מוטי יוגב: ניצב ברטי אוחיון היה שם וביקשתי ממנו, אבל הוא לא התערב בנעשה.

מוטי יוגב: לא היה עם מי לדבר וכל מפקד, רב-פקד או סגן ניצב הכניס מכות ואמר "תעצרו אותו".

מוטי יוגב: אי-אפשר היה לנסות לעצור את האלימות משום צד.

מוטי יוגב: מהצד שלנו עצרתי את האבנים משני בניינים וביקשתי מהם שלא יזרקו אבנים, זה היה ברגע שמיקי אדלשטיין התערב והיה ברור לי שפה אפשר לפתור את הבעיה בהידברות, כי אני מציע שבינינו נפתור את הבעיות בהידברות ואת הכוח נשמור למקרים של אין ברירה מול אויבינו.

מוטי יוגב: במו עיני ראיתי אכזריות של הפעלת כוח, שלא היה לה רסן, לא היתה לה שליטה.

מוטי יוגב: כפי שסיפרתי, זו היתה מחלקת מג"ב שהתנפלה על קבוצת בנות יחד עם עוד מורה מהגליל.

מוטי יוגב: כשביקשתי מהם שיעזבו אותן כי אוציא אותן בשקט, התנפלו גם עלי ותקעו לי האלות בבטן עד שכמעט איבדתי את נשימתי.

מוטי יוגב: האכזריות הזאת שלוחת הרסן של המשטרה בעמונה לא דמתה לשום הפעלת הכוח שאני מכיר בשום מקרה, והפעלתי כוח.

מוטי יוגב: אני סבור שהיא גובלת במלה "פשעי מלחמה".

מוטי יוגב: אם יש פשעי מלחמה, יש פושעי מלחמה שצריך לחקור ולהעמיד לדין עד תום, על-ידי כל ועדת חקירה ומבקר המדינה, מי קבע את השיטה ומי אישר אותה, ויעמדו לדין כל מי שפיקד עליה ומי שביצע.

מוטי יוגב: על תכסו, אלא תחקרו, מה שדרשנו גם מעצמנו – אני מאנשיי, אני מעצמי ומפיקודיי.

מוטי יוגב: צריך להוציא לאור את האמת הזאת, כדי שנוכל להמשיך לחיות כאן ביחד בארץ הזאת ולכבד ביחד את שלטון החוק.

גאלב מג'אדלה: תודה רבה.

גאלב מג'אדלה: נגה הכהן, בבקשה.

נגה הכהן: אני עובדת סוציאלית במטה בנימין.

נגה הכהן: אני מרכזת במחלקת הרווחה את הנושא של פגיעות מיניות שנעשו על-ידי שוטרים בבנות שלנו בעמונה.

נגה הכהן: מכיוון שעלו הרבה מאוד פניות, פנינו והתייעצנו עם הקו החם לנפגעות תקיפה מינית, והן אכן אמרו מניסיונן המקצועי שמדובר בתקיפות מיניות ובפגיעות מיניות ושהן מוכנות מצדן להתגייס לעזור לנו במה שיידרש.

נגה הכהן: כמובן, מפאת הרגישות של הנושא אני לא יכולה לפרט.

נגה הכהן: הפגיעות שאנחנו מדברים עליהן נעות ברצף שבקצה האחד שלו אמירות מיניות בוטות שנאמרו על-ידי שוטרים לבנות, ותסלחו לי על המלים שאני לא מורגלת בהן: "אני אזיין אותך, אתן פה בשביל זה", "אתן מתנחלות, אתן משריצות, אז אנחנו נעשה שלא תוכלו ללדת" – ולאחר מכן ניתנו להן מכות בבטן – "אנחנו נאנוס פה את כולכן ונהנה מזה".

נגה הכהן: יש לי עוד עשרות דוגמאות, אבל אחסוך אותן מכם.

נגה הכהן: יש עדויות על נגיעות מכוונות בחזה, על ליטופים, על הפשטה של חולצה.

נגה הכהן: יש לנו גם עדויות ראשונות על תקיפה מינית חמורה, שזה דבר שעדיין נמצא בבדיקה.

נגה הכהן: מה שחמור בסיטואציה הזאת, מעבר לכל פגיעה מינית שהיא תמיד חמורה ביותר, הוא שפה הפגיעה נעשתה על-ידי שוטרים שהם אלה שאמורים להגן עלינו מפגיעה מינית ומפגיעה בכלל.

נגה הכהן: זה גם מאוד מקשה על כל הנושא של הגשת תלונה, גם ברמה של להתלונן אצל שוטר על שוטר וגם ברמה השנייה של הפחד מפני נקמה של אנשי יס"מ בכל מי שיתלונן.

נגה הכהן: אגב, זה לא שייך רק לנושא של הפגיעה המינית, שמעתי את זה גם מבנים שנפגעו והוכו פיסית שהם פוחדים להתלונן.

גאלב מג'אדלה: על אילו גילאים של בנות את מדברת?

נגה הכהן: טווח הגילאים שידוע לי הוא בנות מגיל 15 ומעלה.

נגה הכהן: אני אומרת את הדברים בזהירות, כי אלה נתונים ראשונים.

גאלב מג'אדלה: הדבר קרה לפני כמה ימים ולא כמה שעות, מדוע אלה נתונים ראשונים?

נגה הכהן: הנושא של פגיעה מינית, כפי שאנחנו מכירים אותו לצערנו היטב, הוא נושא שלוקח הרבה מאוד זמן, לפעמים אפילו שנים, עד שהנתקפת מוכנה לפתוח את הנושא.

נגה הכהן: בוודאי שזה קשור לכך שהם גם הוכו וגם הושפלו וגם כל מה שהם עברו.

נגה הכהן: זה עוד רובד של פגיעה שהבנות האלה עברו.

נגה הכהן: זה נושא רגיש מאוד, וצריך לזכור שאלה בנות צנועות מאוד.

נגה הכהן: המלים שאמרתי זרות לעולמן, וקשה מאוד לפתוח את זה.

נגה הכהן: זה ייקח עוד הרבה זמן, ואני מקווה שנצליח להגיע לכל הבנות.

גאלב מג'אדלה: האם יש לך הוכחות לדברים הרגישים שציינת?

נגה הכהן: כן, במו אוזניי שמעתי בנות שסיפרו לי על דברים שהן עברו.

גאלב מג'אדלה: אנחנו נוטים להאמין לך, אבל האם יש לך ולהן הוכחות לדברים הרגישים שאמרת?

גאלב מג'אדלה: האם יש הקלטה או עדויות?

נגה הכהן: אני לא יודעת.

גאלב מג'אדלה: איך את מפנה האשמות כשאת לא יודעת?

גאלב מג'אדלה: לשלוח האשמות באוויר נגד גורם מסוים, כשאין לך עדויות ואין לך הוכחות, אלא מעדות שמיעה?

גאלב מג'אדלה: זה דבר שצריך שתהיה לך אחריות מלאה למה שאת אומרת.

יורי שטרן: כבוד היושב-ראש, כל נושא של הטרדה מינית מתחיל אך ורק מהתלונות של הקורבנות.

יורי שטרן: לא תמיד יש לזה סימוכין מעבר לזה, בוודאי לא בבלגאן של פינוי כזה.

נגה הכהן: לצערי יש לי הרבה ניסיון עם הנושא של תקיפות מיניות.

נגה הכהן: האמירה הזאת כלפי הקורבנות, שהן עכשיו צריכות להביא סרטים מצולמים ועדויות הקלטה – יש בה משום גוון של פגיעה חוזרת במי שכבר נפגע.

נגה הכהן: הבנות לא עסקו באותו רגע בצילום, הן עסקו בלהגן על עצמן.

נגה הכהן: זה דבר שאנחנו מכירים מהנושא של פגיעות מיניות בכל מקום שהוא – קשה להוכיח אותן, תמיד יש חשדנות כלפי הנתקפות, תמיד שואלים נאנסת מה היא עשתה שהביא את זה עליה.

נגה הכהן: מניסיוני המקצועי יש לי אוזן לשמוע מתי מה שאומרים לי הוא דבר אמת ומתי אני צריכה להוסיף ולבדוק.

נגה הכהן: בימים האחרונים עסקתי בערך 20 שעות ביממה בעניין הזה של לברר ולנפות.

נגה הכהן: יש דברים שניפיתי, שהתבררו כשמועות.

נגה הכהן: לצערי הרב יש גם דברים שהתבררו כנכונים.

נגה הכהן: הריבוי של פגיעות מיניות בו-זמניות שנעשו, ואנחנו מדברים על מקרים רבים, קשה מאוד לשפוט האם היתה פה אווירה כללית של השוטרים או שהיתה מאחורי זה יד מכוונת.

נגה הכהן: תודה רבה.

אבשלום וילן: עד כאן.

יורי שטרן: יד מכוונת שבאה לפגוע בציבור המתנחלים בנושאים הרגישים במיוחד.

אבשלום וילן: אפשר להגיד שהיתה דוגמה אחת כזאת, שהיא עכשיו מטופלת במלוא החומרה.

אבשלום וילן: אבל להגיד שמישהו כיוון את זה, יורי שטרן, לא אתה ולא אני חיים במדינה שבה כוחות ביטחון עושים דברים כאלה.

יורי שטרן: זאת משטרת ישראל היום.

אבשלום וילן: אל תבלבל את המוח.

יורי שטרן: אין לי שום אמון במשטרת ישראל של היום.

יורי שטרן: אני מצפה ממנה לדברים הכי גרועים, כי אני יודע בדיוק מה זה.

אבשלום וילן: יש גבול להשתלחות.

יורי שטרן: (פונה לסגן המפכ"ל) חבל לך לחייך, זה לא ייגמר בישיבה הזאת.

אבשלום וילן: מה קורה פה, יש פה איומים?

גאלב מג'אדלה: חבר הכנסת יורי שטרן, אם עוד פעם תתבטא כך אני אוציא אותך מייד.

גאלב מג'אדלה: פה לא מאיימים על אף אחד.

יורי שטרן: אני לא מבין למה הם מחייכים.

אריה אלדד: את כל אחד מצחיק משהו אחר.

גאלב מג'אדלה: לחייך עדיין מותר, לאיים זה חמור.

גאלב מג'אדלה: איתי דקל, בבקשה.

איתי דקל: אני גר בעפרה, אני בן 20, עומד לפני גיוס.

איתי דקל: בפינוי בעמונה הייתי בבית 7.

איתי דקל: היינו בתוך הבית, קבוצה של 40-50 חבר'ה, וחיכינו לכוחות היס"מ שייכנסו פנימה.

איתי דקל: ברגע שהם נכנסו רצנו לכיוון הקיר, ישבנו, שילבנו ידיים וחיכינו להם.

איתי דקל: את מה שאירע אחר-כך רואים בסרט שחשף ערוץ 10, שבו השוטר מרביץ לאנשים.

איתי דקל: הבחור הראשון שהוא מרביץ לו הוא אני.

איתי דקל: ראוי לציין שלא היתה שם אלימות כלפיהם.

מאיר פרוש: איפה הרביצו לך?

איתי דקל: יש לי מרפק סדוק ושלוש צלעות שבורות.

איתי דקל: ראוי לציין שלא היתה שם שום התנגדות.

איתי דקל: כשהם הגיעו התיישבנו, שילבנו ידיים וחיכינו לראות מה הם יעשו.

איתי דקל: הם התחילו להניף אלות ולהוריד אותן ללא הבחנה.

איתי דקל: אני עוד יצאתי בזול, עם מרפק וצלעות שבורות.

אורי אריאל: זה נקרא בזול?

איתי דקל: יש כאלה ששברו אגן או ירך, שזה חמור יותר.

מאיר פרוש: היו לכם בלוקים בדירה או מוטות ברזל?

איתי דקל: לא היה שום דבר.

איתי דקל: שילבנו ידיים וחיכינו לשוטרים.

איתי דקל: חשבנו שהם יפרידו ידיים ויגררו בכוח מהרגליים, אבל התברר שהם הנחיתו עלינו אלות ללא הבחנה, בלי שום תגובה למעשה שהיה, כי ישבנו וחיכינו.

איתי דקל: לא תקפנו, לא קפצנו ולא דחפנו.

איתי דקל: אחרי שפינו אותי מבית 7 עברתי לבית 4.

איתי דקל: העובדה שלא הרגשתי את הכאבים במרפק, כפי שאמר לי הרופא, היא אפקט של תאונת דרכים, שלא מרגישים את הפגיעה אלא לאחר שעתיים.

איתי דקל: הבחור שמוטי סיפר עליו שצעק לו שהוא מפחד מהשוטרים שייכנסו וירביצו הוא אני, כי היה לנו ברור שאם הם ייכנסו לתוך הבית יוציאו אותנו משם על אלונקות, וזה באמת מה שהם עשו.

איתי דקל: בבית 4 היינו 20-30 חבר'ה, וגם שם כאשר השוטרים נכנסו רצנו לאחד החדרים.

גאלב מג'אדלה: אם ראיתם מה שראיתם בבית הראשון, למה עברתם לבית השני ולשלישי, בשביל לקבל עוד נזק ועוד בעיות?

איתי דקל: זה לא עניין של לקבל עוד נזק, אלא חשבנו שחשוב להיות בבתים האלה.

איתי דקל: לא חשבתי שבכל הבתים יש אלימות כזאת.

גאלב מג'אדלה: כוחות הביטחון באו לפנות.

גאלב מג'אדלה: אם אתה עובר ממקום למקום, אתה מזמין אותם ללכת אחריך.

איתי דקל: כבוד היושב-ראש, לפנות זה לא להוריד אלות ומה שעשו לנו בבית 4.

גאלב מג'אדלה: אני יודע מה אתה עשית שם, איך פעלת?

אבשלום וילן: אתה נראה לי אדם אמין, ואני רוצה לשאול אותך ברצינות.

אבשלום וילן: אני מבין שהתנגדתם בתוך הבתים התנגדות פסיבית.

אבשלום וילן: אני שואל אותך בתור מי שהיה שם ושילם מחיר אישי קשה – האם כל החברים שלך הפגינו הפגנה מהטמה הודית?

אבשלום וילן: כולכם הייתם שקטים ופסיביים והמשטרה סתם באה, או שגם אתם הפעלתם לפני כן אלימות?

איתי דקל: אני לא יודע מה היה מחוץ לבתים, אני יודע מה היה בתוך הבתים.

אבשלום וילן: אתה אדם רציני, ספר את האמת.

אורי אריאל: אם לא, אז תוציא ממנו את האמת.

איתי דקל: בתוך הבתים היתה הפגנה הודית, אף אחד לא הרים יד על שוטרים ואף אחד לא זרק ביצים או אבנים או שום דבר אחר.

איתי דקל: בבית 4 היינו כ-30 חבר'ה.

איתי דקל: נכנסו לשם כוחות עצומים של יס"מ בהשוואה לבית, נכנסו כ-50 שוטרים.

איתי דקל: הם נכנסו לחדר, כל ארבעה שוטרים גררו אחד מאתנו לחדר אחר והרביצו לנו שם.

איתי דקל: כל בחור הוכנס לחדר והוא קיבל מכות.

אורי אריאל: לך הרביצו?

איתי דקל: לי הרביצו ארבעה שוטרים בתוך הממ"ד שהיה בתוך בית 4.

איתי דקל: לאחר מכן, כשהוציאו אותי איכשהו שבור מהחדר, הוציאו אותי למסדרון.

איתי דקל: שם היו שני טורים של שוטרים צמודים לקיר וכל אחד שעבר דרכם קיבל מכה מכל אחד מהשוטרים.

גאלב מג'אדלה: תודה רבה.

גאלב מג'אדלה: אנחנו נראה סרט של שלוש דקות שחבר הכנסת אורי אריאל מבקש להציג.

גאלב מג'אדלה: לאחר מכן נשמע את תגובת המשטרה.

גאלב מג'אדלה: (מוקרן סרט)

נחי אייל: שימו לב שבהתחלה הכרוז, כל עוד הוא עבד, קרא לכולם לא לזרוק שום דבר ולא לנהוג באלימות.

אורי אריאל: המשטרה קרעה את הכבלים והכרוז הפסיק לעבוד.

נחי אייל: שימו לב לאלה ההפוכה.

נחי אייל: חלק מהשוטרים הפכו את האלה כדי להכות עם הידית.

נחי אייל: אנשים יושבים על הרצפה, והשוטרים מעליהם עם האלות.

נחי אייל: שימו לב לאלות בצד ימין למטה, שלושה-ארבעה שוטרים מכים אחד שנמצא מתחתם.

יורי שטרן: ולא מדובר באלה שזורקים אבנים.

נחי אייל: השוטר נכנס, אתם רואים ברקע את הילדים יושבים ליד הקיר.

נחי אייל: אין שם שום אלימות שמופעלת כלפיו, ושימו לב מה הוא מבצע בתוך החדר.

יורי שטרן: זאת משטרת ישראל המפוארת.

נחי אייל: מי שזוכר את הלינץ' ברמאללה, שלא יעשה הקשרים.

אורי אריאל: תמחק את ההערה הזאת בבקשה.

אורי אריאל: תחזור בך מההערה הזאת.

נחי אייל: אני חוזר בי.

אורי אריאל: תראו את האלה ההפוכה.

נחי אייל: האלה הפוכה.

נחי אייל: השוטר שם לב שהמצלמה מצלמת אותו והוא הכניס מכה לצלם, ובזה נגמר הצילום.

מאיר פרוש: מי זה הצלם?

מאיר פרוש: נקרא לצלם, אולי הסיפור לא נכון.

נחי אייל: אדוני היושב-ראש, יש עוד סרט של 8 דקות ובו יש קטעים נוספים שמראים את הסוסים ומראים נושאים נוספים שלא הוראו בסרט הזה.

גאלב מג'אדלה: את זה תשאיר לדיון הנוסף.

נחי אייל: כדאי לראות את הדברים האלה כדי שהמשטרה תתייחס גם למה שנעשה בחוץ.

גאלב מג'אדלה: תודה רבה לאדוני.

גאלב מג'אדלה: סגן המפכ"ל, בבקשה.

ניצב בני קניאק: כפי שפתחת בדבריך, המפכ"ל נאלץ, בגלל התחייבויות אחרות, שלא להגיע, למרות שהוא מאוד רצה להגיע.

ניצב בני קניאק: נשלחו לוועדה הזאת גורמים מספיק בכירים, גם סגן המפקח הכללי, אנוכי, וגם מפקד מחוז ש"י שפיקד על המבצע בחלק המשטרתי שלו.

ניצב בני קניאק: אני רוצה לפתוח בכמה משפטים, ולאחר מכן לאפשר לממ"ז ש"י להציג מצגת וכמה סרטים שלנו.

ניצב בני קניאק: בהמשך נוכל להשיב לשאלות חברי הכנסת.

ניצב בני קניאק: משטרת ישראל נשלחה למשימה ב-1 בפברואר, לאחר תהליך משפטי מתמשך, שבסופו של דבר קיבל את הגיבוי של בג"ץ, קיבל את הגיבוי של היועץ המשפטי לממשלה ונבדקו ונבחנו כל האלמנטים האחרים הקשורים בעניין.

ניצב בני קניאק: המשטרה נמצאה באירוע הזה תחת האחריות הכוללת של צבא הגנה לישראל, מתוקף החוק.

ניצב בני קניאק: כפי שידוע לכולם, שטחי יהודה ושומרון נמצאים באחריות הצבא, וחלוקת האחריות בין משטרת ישראל לבין הצבא היתה כדלקמן: אנחנו נטלנו את המעגל הפנימי של האירוע, בסיוע של כוחות צבאיים כגון כוחות רפואה וכדומה, והצבא הוא זה שהיה אחראי על המבצע כולו ועל הסגירה של המעגל החיצוני.

ניצב בני קניאק: אני מזכיר שהמבצע הזה היה תחת הכותרת של החלטה שיפוטית לבצע הריסה של תשעה בתים בעמונה.

ניצב בני קניאק: אני רוצה בפתח דבריי להצטער על כך שיש נפגעים, גם מצד האזרחים וגם מצד השוטרים, ולשלוח איחולי החלמה מהירה לכל מי שעדיין בבית החולים.

ניצב בני קניאק: צריך להבין את התמונה הכוללת של המבצע הזה.

ניצב בני קניאק: הבנת האירוע לא מתמקדת בצילום על זום ספציפי או על נקודה מסוימת.

ניצב בני קניאק: צריך להבין את המבצע כולו, את המורכבות המבצעית שלו ואת רמת האלימות שהופעלה בו מצד האזרחים שהיו בו, כדי להבין את רמת ההתנהלות של משטרת ישראל.

ניצב בני קניאק: בהמשך הדברים אתייחס לסוגיות שעלו פה במסגרת אותן הערות שנשמעו פה על-ידי חבר הכנסת אורי אריאל והנציגים האחרים.

ניצב בני קניאק: מפקד מחוז ש"י יציג את המבצע, כדי שאפשר יהיה להבין את המורכבות שלו ואת הבעייתיות שלו.

ניצב בני קניאק: נציג כמה סרטים שלנו, כדי לאזן את הדברים.

יורי שטרן: אני רואה שיש בעיה טכנית עם הצגת הסרטים.

יורי שטרן: כנראה שאלו אינם סרטי אמת.

מאיר פרוש: אתה כנראה מושפע מרוסיה.

יורי שטרן: באתי ממדינת המשטרה, ולכן אני מזהה את הסימנים הברורים ביותר של מדינת המשטרה במדינת ישראל.

גאלב מג'אדלה: חבר הכנסת אריה אלדד, בבקשה.

אריה אלדד: הקטע שראינו בווידיאו, גם מה שהוקרן בערוץ 10, ממחיש להבנתי את הפער בין סמכויות המשטרה לבין הביצוע בשטח.

אריה אלדד: אם יש אדם שמפר חוק, זורק אבנים, פוגע בשוטרים, סמכות המשטרה בוודאי לעצור אותו, ולצורך המעצר היא רשאית להפעיל כוח סביר.

אריה אלדד: עד כאן אין ויכוח.

אריה אלדד: אבל כאשר נכנסים לחדר והשוטר צועק "לצאת, לצאת, לצאת" ומכה את האנשים, הוא לא מפעיל כוח סביר בשביל לעצור, הוא מפעיל ענישה.

אריה אלדד: אולי על מה שעשו לחברים שלו, אולי על מה שהוא עבר קודם, אבל הוא עובר על חוק באופן בוטה, ולהבנתי גם ברוטלי וסדיסטי.

אריה אלדד: כלומר, האיש הזה שעומד שם במדים שחורים ומכה בצורה אכזרית, שלא ראיתי כדוגמתה, מטיל צל עברייני על כל המשטרה.

אריה אלדד: כל עוד האיש הזה הוא שוטר במדים, לצערי כולכם חלק מאותה מערכת עד שהאיש הזה לא יוקע ויועמד לדין כמי שחרג מפקודות, הפעיל אלימות נוראה וגרם נזקים בלתי הפיכים לאנשים בעקבות צורך להעניש אותם ולא ככוח סביר לעצור אותם.

אריה אלדד: בעניין הפגיעות המיניות, יושב-ראש הוועדה שאל בעניין שאין הוכחות.

אריה אלדד: במשפט של אלוף במילואים בצבא, האלוף יצחק מרדכי, אז שר ביטחון, היתה תלונה של מתלוננת ועוד אחת ועוד אחת, וכנגד זה מה שאמר האלוף במילואים מרדכי.

אריה אלדד: לא היה תיעוד, לא היו הקלטות, ובית המשפט היה צריך להחליט אם הוא מאמין למתלוננת או מאמין לנאשם.

אריה אלדד: בתלונות מיניות כמעט תמיד זה כך, ולכן ההערה לא מובנת לי.

אריה אלדד: אם יש תלונות, צריך להביא את התלונות משום שבדרך-כלל זה חומר הראיה היחיד.

אריה אלדד: יכול להיות שכולם משקרים, אבל זה החומר שיש בינתיים, ובית המשפט יצטרך להחליט – אם בכלל זה יגיע למשפט, אם לא יטייחו את זה, אם לא יעלימו ויגידו שלא מזהים את השוטרים או לא מוצאים אותם.

אריה אלדד: בשטח, כבר עם יד חבושה, ראיתי חבורה של בנות יושבת ובוכה.

אריה אלדד: חשבתי שהן צריכות עזרה רפואית, כי אנשים שם היו עם פגיעות מגוונות.

אריה אלדד: ניגשתי אליהן, ובניגוד לבנות אחרות שהיו להן פציעות חיצוניות הן לא היו מסוגלות לדבר.

אריה אלדד: הן בכו בהיסטריה.

אריה אלדד: אני לא הבנתי אז במה מדובר, עכשיו אני מבין.

אריה אלדד: אני רוצה להעיר הערה על הלילה שלפני הפינוי.

אריה אלדד: ב-04:00 לפנות בוקר, כאשר אנחנו יודעים שיש צו של שופט עליון להקפיא מצב עד דיון בבג"ץ ב-08:00 בבוקר, אנחנו מקבלים ידיעה שלמרות שיש הקפאת מצב, כוחות היס"מ זורמים פנימה.

אריה אלדד: הלכתי למקום וראיתי שמתחילים לעוף אבנים של מתיישבים שמרגישים שרימו אותם.

אריה אלדד: הודיעו להם במערכת הכריזה שיש הקפאת מצב, שהם יכולים ללכת לישון, ופתאום מתחילים לזרום כוחות פנימה.

אריה אלדד: פגשתי בשטח את סגן מפקד מחוז ש"י, תנ"צ מאיר בוקובזה, ואמרתי לו שלא ייכנסו כי יש צו של שופט עליון, והוא לעג לי ואמר: אני לא ראיתי את הצו, אין צו כזה מבחינתי.

אריה אלדד: הוא המשיך להכניס את הכוח פנימה, ואמרתי לו שזאת פרובוקציה מיותרת, זה סתם חיכוך מיותר, כי יש צו שאומר להקפיא מצב.

אריה אלדד: עד שלא הביאו את הנייר, לא הפסיקו להזרים את הכוחות ולחתור לעימות.

אורי אריאל: בדיוק אותו הדבר היה עם תנ"צ איטח.

אורי אריאל: הוא אמר שהוא יודע שאמרו, אבל עד שהוא לא רואה בעיניו הוא מתקדם.

יורי שטרן: זה שלטון החוק.

אריה אלדד: כידוע לכם, יש בעיה להביא נייר לאזור כזה בלילה.

אריה אלדד: בסוף הביאו את הנייר.

אריה אלדד: שם עמדתי באמצע, בין הילדים שזרקו אבנים לבין החיילים, וחטפתי משני הצדדים.

אריה אלדד: זה התפקיד שחשבתי שראוי לי למלא שם, לחצוץ ולרסן.

אריה אלדד: אבל לקח ארבע שעות בדיוק עד שהבנתי איך המשטרה רואה את התפקיד שלי שם.

אריה אלדד: נכנסו במכוון – ואני אומר את זה חד-משמעית – למרות שאנשי היס"מ ידעו שאני חבר כנסת, ואמרתי להם שיעזבו אותי כי אני חבר כנסת, הם טרחו לפגוע בי בצורה שאינני יודע אם תתרפא כליל, קרעו רצועות ביד ימין שלי, עקמו את האגודל אחורה עד שהתעלפתי מכאבים.

אריה אלדד: התעוררתי בתאג"ד, נותחתי לפני יומיים, וזה כאשר אינני מסוגל לזהות את אנשי היס"מ אבל ברור לי שהם ידעו, אני צעקתי באוזניהם שאני חבר כנסת.

אריה אלדד: לא הרמתי עליהם יד, לא פגעתי בהם, עמדתי בינם לבין המפגינים.

אריה אלדד: אחרי שטיפלתי בחבר הכנסת איתם, שאותו כיסחו ראשון, חזרתי ועמדתי במקומי וזכיתי אני לטיפול של היס"מ.

אריה אלדד: אחר-כך שמעתי ניצב במשטרת ישראל שואל בגלגול עיניים איפה היו המנהיגים של הציבור.

אריה אלדד: המנהיגים של הציבור היו אחד בהדסה עין-כרם ואחד בהדסה הר-הצופים, כי התכוונו להוריד אותנו בשורה הראשונה.

אריה אלדד: דבר ראשון, להכות אותנו, לפגוע בנו, בניגוד לחסינות, כשאנשים יודעים מה הם עושים, ואחר-כך לטפל באחרים.

דוד אזולאי: זיהית שאלה שוטרים ולא מתנחלים?

אריה אלדד: כן.

אריה אלדד: יש גם צילום נוגע ללב איך איש יס"מ, כשאני שוכב מעולף על הרצפה, ניגש אלי עם אלה וכפפה ובודק לי דופק בצוואר.

אריה אלדד: אני ככירורג אומר לכם שאני מתקשה לפעמים לדעת דופק עם כפפה כירורגית.

אריה אלדד: עם כפפה כזאת לבדוק דופק – ראוי להערכה.

יורי שטרן: הוא רגיש מאוד, לכן הוא מרגיש גם את הדופק דרך הכפפה.

גאלב מג'אדלה: ניצב ישראל יצחק, בבקשה.

ניצב ישראל יצחק: אני מפקד מחוז ש"י.

ניצב ישראל יצחק: אני אציג את התהליכים ואת המוכנות של הכוח לקראת המבצע.

ניצב ישראל יצחק: אני אראה כמה סרטים קצרים, וכל אחד יבין מתוך הסרטים איפה היינו ומה עשינו במהלך כל הפעילות הזאת.

ניצב ישראל יצחק: היו תחומי אחריות ברורים, ומטבע הדברים אני אתמקד במעגל הפנימי שהיה באחריות משטרת ישראל.

ניצב ישראל יצחק: המשימה היתה ברורה ומוגדרת והיא אושרה בכל הרמות.

ניצב ישראל יצחק: דובר על פינוי והריסה של תשעה מבני קבע, ואני לא ארחיב על מה שאמר פה סגן המפכ"ל מבחינת המעמד החוקי.

ניצב ישראל יצחק: מדובר בבתים שבנויים על קרקע פרטית.

ניצב ישראל יצחק: זה תהליך משפטי שהתחיל בשנת 2000 והסתיים בינואר השנה.

ניצב ישראל יצחק: מי שפיקד על המבצע הוא צה"ל, והיו שם כמה מעגלים.

ניצב ישראל יצחק: מחוז ש"י היה אחראי על המעגל הפנימי, שהוא מעגל הפינוי והריסת הבתים.

ניצב ישראל יצחק: הרעיון המבצעי היה שאנחנו מבודדים את הבתים, מפנים את התושבים ומאפשרים למשרד הביטחון את ביצוע הריסת הבתים.

ניצב ישראל יצחק: בסך הכול היתה עבודת מטה מסודרת.

ניצב ישראל יצחק: הקמנו מפקדה שייעודה היה להכין את הכוח.

ניצב ישראל יצחק: סומנו כוחות לטובת העניין הזה וקיימנו קבוצות פקודות, דיונים ואישורים בכל הרמות ובכל הדרגים, בתוך המשטרה ועם הצבא.

ניצב ישראל יצחק: התוכניות האלה, כפי שהן, הוצגו לכולם.

ניצב ישראל יצחק: תמונת המודיעין היתה ברורה לנו.

ניצב ישראל יצחק: דובר על כך שיש התארגנות להרבה מאוד הפרות סדר, ואני אוכיח עד כמה המודיעין הזה התאים למה שנתקלנו בו בשטח, כי הסיסמה היתה: אנחנו נערכים למאבק.

ניצב ישראל יצחק: אני יכול להעיד בצורה חד-משמעית שבאמת היתה היערכות למאבק, כי עשרות ומאות לבנים לא מגיעות לגגות ולקדמת הבתים אם לא מכינים אותן מראש, לא מגיעים צמיגים, לא מבצרים את הגגות ולא מכינים את כל מה שהוכן שם.

ניצב ישראל יצחק: אני לא מגלה פה סודות כמוסים, נאמר בפירוש: אנחנו הולכים להראות למשטרה ולכוחות הביטחון, שמי שהיה בפינוי הקודם – ואסור לעשות השוואה לפינוי הקודם – היו אנשים חלביים, ואנחנו באנו להתעמת.

ניצב ישראל יצחק: אני מצטט, "באנו להתעמת".

אורי אריאל: מי אמר את זה?

ניצב ישראל יצחק: ההנהגה אמרה "להיאבק".

עוזי לנדאו: האלוף נווה אמר היום בוועדת החוץ והביטחון שלא התכוננו לזה.

אורי אריאל: יש פער בין הידיעה של הצבא לבין הידיעה של המשטרה.

ניצב ישראל יצחק: אני אחראי על הדברים שאני אומר.

אורי אריאל: אתה מכיר את הבעיה שאין שיתוף פעולה בין גופי המודיעין.

ניצב ישראל יצחק: בסך הכול הגדרנו את האחריות של כל מעגל.

ניצב ישראל יצחק: הבאנו לשם מפקדי מפקדות שאי-אפשר להטיל ספק במיומנות שלהם ובניסיון שיש להם.

ניסן סלומינסקי: את זה אנחנו רואים.

ניצב ישראל יצחק: הבאנו שלוש מפקדות ממג"ב, שהן היו המפקדות המשימתיות.

ניצב ישראל יצחק: אליהן חיברנו כוחות.

ניצב ישראל יצחק: היתה לנו מפקדה מיוחדת שריכזה את הנושא של מכוניות העצורים והנושא של הובלת עצורים.

ניצב ישראל יצחק: היו כוחות מיוחדים נוספים בשטח למקרים קיצוניים, ולשמחתי הכוחות האלה לא נכנסו למערכה והם היו בכוננות.

ניצב ישראל יצחק: בסך הכול מבחינת משטרת ישראל היו 1,620 שוטרים, מהכוחות הטובים של המשטרה מבחינת המקצועיות שלהם והבנת המשימה.

אורי אריאל: אני יכול לתאר לעצמי מה היה קורה אם אלה היו הכוחות הפחות טובים.

ניצב ישראל יצחק: בסך הכול לשטח הוקפצו עוד 1,200 שוטרים שהגיעו לבעל-חצור.

ניצב ישראל יצחק: הם לא נכנסו לתוך המערכה מאחר שלא היינו צריכים אותם.

ניצב ישראל יצחק: הוכנו עוד 850 שוטרים נוספים ממשטרת ישראל, אבל גם בהם לא היה צורך.

ניצב ישראל יצחק: מבחינת לוחות הזמנים שלנו, התחלנו את היציאה מבא"פ לכיש בשעה 09:30.

ניצב ישראל יצחק: בשעה 14:30, מאחר שדובר על כמות גדולה של שוטרים והיינו צריכים לפרוק את האנשים בכביש צר, לקח לנו כשעה.

ניצב ישראל יצחק: מי ששאל בישיבה הקודמת איפה היה מפקד המחוז, בשעה 15:30 הוא התחיל לנוע רגלית עם כל הכוחות לכיוון היישוב.

ניצב ישראל יצחק: בשעה 16:30, כשהיינו בדרך ליישוב, התקשר אלי פנחס ולרשטיין ואמר לי שיש לו צו שמעכב את הריסת הבתים, ולא צו אחר שמדבר על פעולה כזאת ואחרת.

ניצב ישראל יצחק: באותה הזדמנות ביקשתי ממנו שישלטו בנערים, כי הנערים יצאו מאות מטרים מהיישוב על-מנת לתקוף את הכוחות שהיו בתנועה רגלית וגם את הטרקטורים.

ניצב ישראל יצחק: כשהגענו למעלה ליישוב הוצג הצו לסגן שלי, שהיה עם הכוח הראשון שהיה למעלה.

ניצב ישראל יצחק: קיבלתי החלטה יחד עם האלוף שאנחנו מפסיקים כל פעילות, מאחר שיש כוונה לדון בבית-משפט בנושא הזה, למרות שהיו כל מיני קולות שממילא הצו מדבר על כך שאנחנו לא הולכים להריסה אבל לפחות לפנות את הבתים.

ניצב ישראל יצחק: אמרתי שגם אם יש סיכוי של אחד למיליון שבסוף אנחנו לא הולכים להריסה של הבתים האלה, כדאי לנו לא לגרום לעימות של שעות אלא לעצור במקום.

ניצב ישראל יצחק: כל הכוחות נשארו במקומותיהם עד שהגיע הצו.

ניצב ישראל יצחק: בשעה 21:50 קיבלנו הודעה שבג"ץ דחה את הבקשה, ואז הרמקולים התחילו לעבוד ונתנו קריאה לכולם להתחיל.

ניצב ישראל יצחק: היו שם קריאות עידוד לכל החברה להגיע ולהתחיל להתארגן ולהתבצר בבתים.

אורי אריאל: ולא לזרוק אבנים.

ניצב ישראל יצחק: אני אומר מה שאני שמעתי במערכת הכריזה.

ניצב ישראל יצחק: אני מדבר על עובדות, אני לא מדבר על החלק הקודם שאותו אני לא מכיר.

ניצב ישראל יצחק: אני מכיר רק את החלק העובדתי.

יורי שטרן: מה שאנחנו שמענו זאת לא עובדה?

יורי שטרן: שמענו פה מה שהוכרז בכריזה, וקודם כל קראו לאנשים לא לזרוק אבנים.

ניצב ישראל יצחק: אני מדבר על מה שאני עשיתי ומה שאני שמעתי.

ניצב ישראל יצחק: יכול להיות שיש לי בעיית שמיעה.

אריה אלדד: לא שמעת את הקריאה לא לזרוק דברים מהגגות?

ניצב ישראל יצחק: לא שמעתי.

ניצב ישראל יצחק: מיד נראה אם הקריאות האלה עזרו.

יורי שטרן: זה לא משנה.

אבשלום וילן: כשמהטמה אורי דיבר היינו שקטים, מה קרה?

ניצב ישראל יצחק: כאחד שמכיר את אירועי הפרות הסדר מהקשים ביותר, ולאורך כל 19 השנים האחרונות הייתי בנקודות המשמעותיות ביותר מבחינת הפרות הסדר, אני יכול להעיד שהפרות סדר בסדרי גודל כאלה אני לא מכיר.

ניצב ישראל יצחק: פינוי הבתים התחיל בשעה 11:00, ובשעה 13:30 סיימנו את ההשתלטות על הבתים.

ניצב ישראל יצחק: לקראת השעה 16:00 הסתיימו ההריסות במבנים והכוחות יצאו החוצה.

ניצב ישראל יצחק: כמו שאמרתי, ההכנה היתה בהחלט בצורה הכי גלויה שאפשר.

ניצב ישראל יצחק: מי שאמר שהוא בא לנהל מאבק מול המשטרה עשה את זה בצורה שאכן התבססה על עובדות בשטח – גדרות תיל, ברזלים, אבנים, לבנים וכל מה שאפשר לארגן לטובת העניין הזה.

ניצב ישראל יצחק: היו שם שימושים בדוקרנים ובנינג'ות, דקרו שם שוטר והדוקר עצור עד תום ההליכים.

ניצב ישראל יצחק: דקרו שם סוסים וחיבלו בהם.

ניצב ישראל יצחק: היו עוד הפרות סדר נלוות לעניין הזה.

ניצב ישראל יצחק: ערב לפני כן נכנסה קבוצה של כ-200 איש לתוך מאחז צבאי וחיבלה שם בטרקטור, וזה בהמשך לכל מיני הפרות סדר נוספות שהיו שם באזור.

ניצב ישראל יצחק: תפסנו באזור הבקעה רכב עם אנשים שבאו לפזר נינג'ות על הציר ולשפוך שמן כדי שהכוחות שיצאו מנביא-מוסא יסתכנו בדרך.

ניצב ישראל יצחק: מי שראה את הסרטים מה הכינו בכניסה ליישוב, כולל השמן וכולל הצמיגים וכולל הסלעים, מבין שהיו אנשים שחשבו שמשטרת ישראל תיכשל בביצוע משימת אכיפת החוק.

ניצב ישראל יצחק: בסך הכול עצרנו 22 אנשים, 14 בגירים ו-8 קטינים.

ניצב ישראל יצחק: מתוך המקום הוצאו עוד 34 אנשים שהפריעו ולא היו נגדם עדויות.

ניצב ישראל יצחק: הוגשו 19 כתבי אישום.

ניצב ישראל יצחק: 89 אנשים מכוחות הביטחון נפגעו ופונו לתאג"ד וטופלו שם.

ניצב ישראל יצחק: 53 מהם פונו לבתי-החולים.

ניצב ישראל יצחק: אין סתירה בין מה שהציג האלוף לבין הדברים האלה.

ניצב ישראל יצחק: אני רוצה להדגיש שהשוטרים שהגיעו לשטח היו מוגנים גם עם קסדות וגם עם מגיני גוף ומגיני יד, ולא מעט מהמיגון הזה נשבר.

ניצב ישראל יצחק: כדי לשבור מיגון כזה, שמיועד למיגון, צריך להשתמש באקרשטיין מטווח קצר.

דוד אזולאי: מי שבר את זה, המתנחלים?

ניצב ישראל יצחק: מי שהפעיל אלימות כלפי השוטרים שבר את ציוד המיגון הזה שהיה על השוטרים.

מאיר פרוש: כמה כאלה נשברו?

ניצב ישראל יצחק: לא ספרתי.

ניצב ישראל יצחק: נשברו שם אמצעים רבים שהיו אמורים למגן את השוטרים.

ניצב ישראל יצחק: יתרה מכך, עשרות שוטרים חטפו אבנים, נחתכו מגדרות ולא פונו לבית-חולים אלא נשארו יחד עם הכוח וקיבלו טיפולים מאוחרים יותר.

ניצב ישראל יצחק: הקמנו צוות שכרגע מפענח את הסרטים, גם אלה שהמשטרה צילמה וגם אלה שכלי התקשורת צילמו.

ניצב ישראל יצחק: עד עכשיו זוהו עשרות אנשים מיידים אבנים.

ניצב ישראל יצחק: עוד לא התחלנו את נושא המעצרים של האנשים האלה, אבל כשנגבש את כל האמצעים נגדם נעצור את אותם אנשים והם יצטרכו לתת דין וחשבון על המעשים שהם עשו שם.

ניצב ישראל יצחק: דובר פה על היום שאחרי.

ניצב ישראל יצחק: מבחינת משטרת ישראל היום, ואת זה אמרנו גם בפעילות הקודמת, היום שאחרי הוא לא פחות חשוב.

ניצב ישראל יצחק: לצערי שלשום בערב קיבלנו טלפון ממשטרת מעלה-אדומים להגיע לאחת הישיבות באחד היישובים.

ניצב ישראל יצחק: כאשר הניידת נכנסה פנימה לתוך היישוב התנפלו עליה 100 תלמידי ישיבה והתפתח שם עימות.

אורי אריאל: הרב סבתו מכחיש את זה מכל וכל, כולל סרט.

אורי אריאל: אני מבקש להגיד את הדברים בהסתייגות מסוימת.

ניצב ישראל יצחק: אני אומר עובדתית מה היה שם.

גאלב מג'אדלה: בשביל מה קראו לכם?

ניצב ישראל יצחק: נקראנו להגיע לשם כי ישנם כבשים שמסתובבים בתוך הישיבה.

ניצב ישראל יצחק: נכנסה ניידת של משטרת ישראל כדי לטפל בבעיה הזאת, ויצאו 100 נערים.

ניצב ישראל יצחק: הרב לא היה במקום.

אורי אריאל: הרב מכחיש את זה מכל וכל.

גאלב מג'אדלה: כדי להוציא כבשים מזמינים משטרה?

ניצב ישראל יצחק: אלה כבשים של בדואים, מה לעשות?

גאלב מג'אדלה: על אחת כמה וכמה כבשים של שכן.

ניצב ישראל יצחק: (מקרין סרט) אני רוצה להראות לכם ארבעה סרטונים קצרים.

ניצב ישראל יצחק: תראו איך נכנסים השוטרים של משטרת ישראל לתוך היישוב.

ניצב ישראל יצחק: זאת הכניסה ליישוב, הם באו מסודרים בשורות ותראו מה קורה כשהם מגיעים לפאתי היישוב.

ניצב ישראל יצחק: רואים שוטרים נכנסים בלי אלות.

דוד אזולאי: השוטר על הסוס מחזיק שוט.

אבשלום וילן: מהטמה אורי, תראה כמה אבנים עפות.

אורי אריאל: הייתי שם וראיתי, נזרקו אבנים.

ניצב ישראל יצחק: תראו איך כולם רצים החוצה כדי לתקוף את השוטרים.

ניצב ישראל יצחק: תסתכלו מה הם עושים לשוטרים מאיזה טווח.

אורי אריאל: בוואדי עארה לא עצרתם אדם אחד אחרי מה שהם עשו.

ניצב ישראל יצחק: זה שופל שהגיע, ותראו כמה אפשר להאשים את עצמנו מבחינת מי עומד על השופל ומי מונע מהכוחות לעבור.

אבשלום וילן: בני אלון עלה על השופל.

אבשלום וילן: חבר כנסת רוצה להיות שופליסט?

ניצב ישראל יצחק: אני רוצה שלא נתבלבל בעובדות.

ניצב ישראל יצחק: משטרת ישראל באה לאכוף חוק ונתקלה באלימות קשה.

ניצב ישראל יצחק: ראיתם את זה פה לפניכם.

ניצב ישראל יצחק: היו אנשים שחשבו שהם יבטלו את החלטת בג"ץ.

ניצב ישראל יצחק: בסך הכול מדובר בכוח מקצועי ומיומן שבא לפיזור הפגנות.

ניצב ישראל יצחק: לא היה חוסר בכוח אדם, באנו בהתאם לכוח האדם שחשבנו שצריך.

דוד אזולאי: למה אתה קורה מיומן, לזה ששוברים ראשים?

ניצב ישראל יצחק: הבאנו את כוחות היסמ"ג, שהם מיומנים במיוחד לנושא של טיפול בהפרות סדר קשות.

ניצב ישראל יצחק: באופן אישי תדרכתי את כל הכוחות, את כל 1,600 האנשים.

ניצב ישראל יצחק: מי שרוצה לדעת כיצד תדרכתי אותם, זה גם מתועד.

ניצב ישראל יצחק: עם זה אין לי שום בעיה.

אורי אריאל: תהיה מוכן להעביר את זה לוועדה?

ניצב ישראל יצחק: לגבי החריגים, יושב פה ראש מח"ש.

ניצב ישראל יצחק: ביום רביעי פיתחו את הסרט, ומי שתועד שם מכה כבר הוזמן.

ניצב ישראל יצחק: יש שלוש תלונות.

ניצב ישראל יצחק: אני מודאג מאוד מההתנהלות.

ניצב ישראל יצחק: אני מכיר את אנשי יהודה ושומרון הרבה מאוד שנים.

ניצב ישראל יצחק: מדובר בלמעלה מרבע מיליון תושבים, אוכלוסייה מצוינת, מהאוכלוסיות הטובות ביותר שאני מכיר ומתחכך אתן.

ניצב ישראל יצחק: אבל ישנו גרעין, נשלט או לא נשלט, שגורם לנזקים קשים מאוד גם לאוכלוסייה היהודית בכלל וגם לאוכלוסייה הפלסטינית שנמצאת שם.

ניצב ישראל יצחק: אני מודאג יותר מהשנאה שהופגנה שם כלפי השוטרים והחיילים שעבדו.

ניצב ישראל יצחק: אני נשלחתי לעשות מבצע של אכיפת חוק, עשיתי את כל מה שאני יודע לעשות במצבים האלה ואלה התוצאות.

ניצב ישראל יצחק: אני מצטער ושולח איחולי החלמה מהירה לכל הפצועים, אבל אני מזכיר שאנחנו הגבנו לאלימות שהופעלה כלפי השוטרים.

אורי אריאל: אריה אלדד הפעיל כלפיכם אלימות?

אורי אריאל: האם תסכימו לחקור את זה ביוזמת

אורי אריאל: כם גם אם הוא לא יגיש תלונה?

ניצב בני קניאק: אני אתייחס לדברים.

ניצב בני קניאק: מפקד מחוז ש"י הציג את החלק המבצעי, והוא חשוב כדי להבין את התמונה כולה.

ניצב בני קניאק: המשטרה היא משטרה של אזרחי מדינת ישראל, בלי קשר לדת או גזע, ללא משוא פנים.

ניצב בני קניאק: במקום שיש שמירת חוק, אנחנו דואגים לחזק את שמירת החוק.

ניצב בני קניאק: במקום שיש התפרעות או אי שמירת חוק, תפקידה של המשטרה, כחלק מהווייתה, הוא לאבטח ששמירת החוק תתבצע.

ניצב בני קניאק: אני מזכיר לכולנו שאין משטרה אחרת, וכאשר צריך לאכוף חוק אנחנו נוהגים לעשות את זה בזהירות הראויה, במדרגיות הראויה.

ניצב בני קניאק: אני חושב שמשטרת ישראל, למרות הדברים הקשים שנאמרו כאן, היא משטרה ערכית ומוסרית, ובוודאי אין לה כוונה לפגוע בצורה מכוונת במישהו מאזרחי מדינת ישראל.

יורי שטרן: אז למה היא פוגעת?

ניצב בני קניאק: אני חושב שהמשטרה פעלה באירוע הזה באופן מקצועי, ואני מתחבר לשאלה ששאל אותי חבר הכנסת אריאל.

ניצב בני קניאק: אנחנו נהגנו באירוע הזה בהתאם למדרגיות המתבקשת בהפעלת כוח, דהיינו במקום שבו לא מופעל כנגד השוטרים כוח המשטרה לא מפעילה כוח.

ניצב בני קניאק: ככל שמתפתח האירוע ורמת האלימות ורמת ההתפרעות גדלה והולכת, כך ראוי ורצוי וצריך השוטר, כחלק מהווייתו המקצועית, להשתמש בכוח כחלק מהכלים שעומדים לרשותו.

יורי שטרן: אדוני, ראינו תמונות של הנערים היושבים בחדר, לא מרימים יד על השוטר והוא מכה בהם.

יורי שטרן: אני מבקש להתייחס לזה.

יורי שטרן: אל תספר לנו שזה מדרגיות בהתאם לאלימות.

יורי שטרן: ראינו תמונות שלא היתה שם שום אלימות והשוטרים הכו.

ניסן סלומינסקי: זה היה מתנחל שהתחפש לשוטר.

יורי שטרן: כבוד היושב-ראש, אנחנו יושבים פה שעתיים וראינו חומר.

יורי שטרן: אני מבקש שסגן המפכ"ל לא רק יקרא לנו מן המוכן, אלא גם יתייחס למה שראינו ולמה ששמענו.

יורי שטרן: אחרת זה חסר ערך וזה חוסר כבוד לוועדה שלנו.

יורי שטרן: תתייחס למה שראית פה.

גאלב מג'אדלה: חבר הכנסת יורי שטרן, כל אחד רשאי להגיד מה שהוא רוצה בתורו.

גאלב מג'אדלה: במשך שעתיים לא שמענו את המשטרה, שמענו את אורי אריאל ואת החברים שלך.

יורי שטרן: שיתייחס למה שראינו ושמענו.

גאלב מג'אדלה: אני לא יכול לכפות על הדובר לקבל התייחסות לדברים.

גאלב מג'אדלה: אני יכול לצפות שאנשי המשטרה אכן יתייחסו לדברים.

דוד אזולאי: אדוני סגן המפכ"ל, למה היו כל כך הרבה פצועי ראש?

ניצב בני קניאק: אני אתייחס לזה.

אפי איתם: למה התנפלו על חברי הכנסת?

אפי איתם: הרי ברור שהם לא זרקו אבנים.

אפי איתם: המשטרה טוענת שלא היו בכלל סוסים בקרבתו של חבר הכנסת איתם, ולכן הבאתי שתי תמונות.

אפי איתם: גם חוקר מתחיל במז"פ מבין שהסוס נמצא פחות מחצי מטר מהראש שלי גם אחרי שנפגעתי.

אפי איתם: המפכ"ל מודיע שלא היו סוסים בסביבה.

ניצב בני קניאק: אדוני היושב-ראש, אני חושב שהקשבנו בקשב רב לדוברים, לא התערבנו ולא הפרענו, ואנחנו מבקשים את הגנתך כדי שנוכל להגיד את דברינו בצורה ראויה ומכובדת.

ניצב בני קניאק: שוטרי משטרת ישראל פעלו באופן מקצועי.

ניצב בני קניאק: אני לא קורא את הדברים, כתבתי אותם תוך כדי הדיון.

ניצב בני קניאק: פעלנו תחת אילוצים מבצעיים לא פשוטים, בעיקר בהקשר של האלימות שהופעלה כנגד השוטרים, שאני קורא לה אלימות קשה.

ניצב בני קניאק: אני מזכיר לכולכם, אלה השוטרים שימים ספורים קודם לכן טיפלו בפיגועים בתל-אביב ואלה השוטרים שמטפלים בתאונות הדרכים של מדינת ישראל ואלה השוטרים שמתמודדים עם הפשיעה החמורה ואלה השוטרים שצריכים לשמור על החוק.

ניצב בני קניאק: תפיסת העולם המבצעית הבסיסית שלנו היתה מינימום חיכוך, ואני אוכיח את זה באמצעות שתי דוגמאות.

ניצב בני קניאק: דוגמה אחת, העובדה שהשוטרים באו ממוגנים.

ניצב בני קניאק: יש לנו מערכת שמגינה על השוטר באופן מלא – וזה מלקחי ועדת אור – כך שככל שהשוטר מוגן יותר רמת האיפוק שלו גדולה.

ניצב בני קניאק: הוא יכול לספוג יותר אבנים, הוא יכול לספוג יותר אלימות.

אפי איתם: אם כך אתם מאופקים כשאתם ממוגנים, השם ישמור איך אתם כשאתם לא ממוגנים.

ניצב בני קניאק: המיגון של המשטרה הוא פונקציה של רמת האיפוק של השוטרים.

ניצב בני קניאק: כשאני מדבר על האסטרטגיה של כניסה לאירוע שכזה, ככל שאנחנו ממוגנים יותר רמת היכולת שלנו להתאפק היא גדולה יותר.

ניצב בני קניאק: באנו ממוגנים, באנו עם יכולת כזאת.

ניצב בני קניאק: דוגמה שנייה, סדר הכוחות באירוע הזה הוא סדר כוחות עדיף של המשטרה ביחס למפגינים, לאזרחים שהיו שם.

ניצב בני קניאק: זה מצביע על דבר אחד פשוט: ככל שאתה מגיע עם סד"כ גדול יותר, היכולת שלך לשמור על רמת חיכוך נמוכה יותר היא גדולה.

ניצב בני קניאק: זה אומר שכאשר אתה מנסה לנתח את ההתכווננות הארגונית של משטרת ישראל לקיום של המבצע הזה, ההתכווננות היתה של מינימום חיכוך, של תפיסת עולם שאנחנו לא רוצים להכות אף אחד, אנחנו לא רוצים לפגוע באף אחד ובוודאי לא לפצוע.

ניצב בני קניאק: יחד עם זאת, עשינו הכנה מנטלית, וזה מתוך הלקחים של ההתנתקות, עם אלף אלפי הבדלות.

ניצב בני קניאק: אספנו את השוטרים לפני והכנו אותם ודיברנו אתם.

ניצב בני קניאק: פסיכולוגים של המשטרה פעלו וארגנו והכינו אותם בצורה הכי נבונה וטובה לקראת אירוע שכזה.

ניצב בני קניאק: כל זה ביחד מקעקע את התפיסה או את התחושה שיש פה בקרב חלק מהציבור ששומע אותי, שבאנו עם הנחיה להכות מישהו, שבאנו עם הנחיה לפגוע במישהו, באנו עם הנחיה לבצע פרובוקציה.

ניצב בני קניאק: חד-משמעית לא.

ניצב בני קניאק: יש לנו משטרה שהיא משטרה לא אלימה, ויש לנו משטרה שהיא מקצועית.

ניצב בני קניאק: אני אומר את הדברים באחריות.

ניצב בני קניאק: יש לי ניסיון רב במשטרת ישראל, יש לי ניסיון רב באירועים כאלה ואחרים.

ניצב בני קניאק: במקרה הזה נאלצה המשטרה להשתמש בכוח על בסיס ההתרחשויות וההתנהלות של המבצע.

ניצב בני קניאק: סוגיית הפצועים.

ניצב בני קניאק: חלק מהדוברים הציגו פה את כמות הפצועים שהיתה בצד האזרחי.

ניצב בני קניאק: אני מזכיר לכם שהיו כמה פצועים בצד המשטרתי, פצועים במצב קשה שפונו במסוקים ובדרכים אחרות.

ניצב בני קניאק: הפגיעות הללו הן פגיעות על בסיס המיגון הגדול שהמשטרה באה אתו.

ניצב בני קניאק: תארו לעצמכם איזו רמת אלימות.

ניצב בני קניאק: יש נפגעים בקרב הסוסים ונפגעים בקרב השוטרים שלנו, והאלימות הזאת מצביעה על דבר אחד, שלא היתה ברירה אלא להשתמש ברמת כוח מסוימת במסגרת החוק.

ניצב בני קניאק: אדוני היושב-ראש, אני מבקש למחות על ההתבטאויות שהיו פה כנגד אנשי משטרה.

ניצב בני קניאק: אני חושב שצריך לתת להם גיבוי מלא.

ניצב בני קניאק: באנו בשליחות המדינה לטובת שמירת החוק של מדינת ישראל, והאמירות שנאמרו פה כמו "פשעי מלחמה", "עונש מוות", "מגבלה מוסרית", "אכזריות" וכן צילומים שראינו בעיתונות ובכל מיני אתרי אינטרנט של המפקח הכללי של המשטרה במדים של תקופות אפלות של חיי העם הזה, או אמירות כפי ששמענו בסרטים, אמירות שקשורות במדינה ההיא – זה לא ראוי, וצריך לגבות את השוטרים ואת המשטרה ולא להשאיר אותה כטרף.

גאלב מג'אדלה: בוועדה כאן לא נאמר שום דבר חריג.

ניצב בני קניאק: אנשים אמרו "פשעי מלחמה".

גאלב מג'אדלה: לא שמעתי דבר כזה.

אבשלום וילן: אל"מ יוגב אמר "פשעי מלחמה".

אבשלום וילן: זה מתייחס לנאצים.

מוטי יוגב: אני לא מתייחס לשום מדינה אחרת, אני מתייחס לאירוע הזה ספציפית.

מוטי יוגב: אני מעריך מאוד את משטרת ישראל, אבל במקרה הספציפי הזה היו פשעי מלחמה.

מוטי יוגב: אני אומר את הדברים מקצועית.

ניצב בני קניאק: אני מבקש להזכיר שהשוטרים הגיעו לאירוע בשליחות המדינה.

ניצב בני קניאק: המתפרעים הגיעו מתוך בחירה, ומי שעשה את מה שעשה כנגד שוטרים ראוי לגינוי ולא לגיבוי.

ניצב בני קניאק: אני רוצה להתייחס לסוגיית הפגיעה בחברי הכנסת.

ניצב בני קניאק: אני יכול להצטער על כל פגיעה שנעשתה, וכך פתחתי את דבריי.

ניצב בני קניאק: אני לא חושב שבאירוע מהסוג הזה, של התכתשות כזאת, צריך שתהיה פגיעה של מישהו, לא של אזרחים, לא של חברי כנסת ובוודאי שלא של שוטרים.

ניצב בני קניאק: אבל ראינו פה תמונות, ואני לא נכנס פה לשמות.

ניצב בני קניאק: כולם מוכרים לנו מההיסטוריה, בוודאי ההיסטוריה האישית.

ניצב בני קניאק: היו התבטאויות מסוימות שחברי כנסת וראשי הציבור הסיתו.

אפי איתם: שקר.

אפי איתם: אני לא הסתתי.

אורי אריאל: אני מבקש לדבר בשמות, לא להשאיר את זה כך, כי אתה מאשים עכשיו עשרה חברי כנסת.

ניצב בני קניאק: ראינו בסרטים, אני לא צריך אפילו להגיב.

אורי אריאל: מה ראית?

אבשלום וילן: בני אלון עולה על השופל, לקול עידוד הקהל.

מאיר אינדור: אתה התייצבת בהפגנות - - -

אבשלום וילן: מעולם לא הרמנו יד על שוטר, זה כל ההבדל.

אבשלום וילן: מאז חנן פורת שהזיז ב-1976 את החיילים בסבסטיה, אתם אדוני הארץ שכמוכם.

אבשלום וילן: סוף-סוף שמים אתכם במקומכם.

אבשלום וילן: לא הרמנו יד על שוטר או על חייל.

אבשלום וילן: 30 שנה אתם אדוני הארץ.

מאיר אינדור: ראיתי אותך בהפגנות אלימות.

מאיר אינדור: חסמת את אריק שרון ואת דוד לוי עם אבנים.

מאיר אינדור: שקרן גדול.

מאיר אינדור: אני ראיתי אותך.

מאיר אינדור: את אריק שרון חסמת עם אבנים ואת דוד לוי סגרתם בקרוואן בביתר למשך ארבע שעות.

אבשלום וילן: מי אתה בכלל?

אבשלום וילן: מישהו הרים יד על חייל?

מאיר אינדור: אתה שקרן גדול.

גאלב מג'אדלה: נא להוציא אותו מיד.

גאלב מג'אדלה: כאן לא אומרים "שקרן" לחבר הכנסת.

מאיר אינדור: אני ראיתי אותו.

אבשלום וילן: מעולם לא הכיתי, לא חייל ולא שוטר.

מאיר אינדור: את אריק שרון חסמת.

אבשלום וילן: את אריק שרון חסמתי, בוודאי.

מאיר אינדור: את דוד לוי סגרתם בקרוואן בביתר למשך ארבע שעות.

גאלב מג'אדלה: להוציא אותו בבקשה.

יחיאל חזן: כל יום שישי אתם מכים חיילים ושוטרים.

גאלב מג'אדלה: שב בשקט.

יחיאל חזן: שיגיד את הדברים כמו שהם.

ניצב בני קניאק: אני רוצה להגיב בהקשר לתחקירים והאירועים החריגים שהוצגו פה.

ניצב בני קניאק: אנחנו מקיימים בארגון, כארגון מסודר, תהליך של תחקיר שהתחיל ביחידות הבסיסיות ביותר, דהיינו המפקדות המשימתיות.

ניצב בני קניאק: מתקיים היום תחקיר במחוז ש"י, בפיקודו של מפקד המחוז.

ניצב בני קניאק: ביום חמישי יתקיים תחקיר ארצי, בראשותו של ראש אגף המבצעים של המשטרה, והתחקיר הזה יוצג למפכ"ל.

ניצב בני קניאק: אנחנו מבטיחים שכל לקח שנצטרך ללמוד, נלמד.

ניסן סלומינסקי: אתם חוקרים את עצמכם?

אפי איתם: הם עושים תחקיר בתוכם, זה בסדר.

אורי אריאל: כל יחידה עושה תחקיר.

ניצב בני קניאק: בסופו של דבר נפיק את הלקחים הראויים.

ניצב בני קניאק: יחד עם זאת, הוצגה פה סדרה של אירועים חריגים.

ניצב בני קניאק: נמצא פה ראש מח"ש, שוחחנו כמה פעמים על כך במהלך השבוע האחרון.

ניצב בני קניאק: אני יכול להבטיח לכם שמשטרת ישראל תמסור את כל האינפורמציה, את כל המידע, את כל הצילומים, את כל האלמנטים שצריכים חוקרי היחידה לחקירות שוטרים על-מנת לבצע את עבודתם.

ניצב בני קניאק: אנחנו נשתף פעולה באופן מלא כדי להגיע לחקר האמת.

דוד אזולאי: אדוני היושב-ראש, לא קיבלתי תשובה לשאלה שלי, לא ממפקד המחוז ולא מסגן המפכ"ל, מדוע היו כל כך הרבה פצועי ראש.

יורי שטרן: ראינו איך הכו אנשים שישבו על הרצפה.

ניצב בני קניאק: אני לא מכיר את הנתונים.

דוד אזולאי: זאת היתממות להגיד שאתה לא מכיר את זה, כשכולנו ראינו ושמענו ואנחנו יודעים על כך.

דוד אזולאי: אתה יודע את הנתונים האלה, ולכן לא הוגן שתגיד בוועדה שאתה לא יודע.

דוד אזולאי: כולנו יודעים כמה פצועי ראש היו שם, איך אתה יכול להגיד שאתה לא יודע?

ניצב בני קניאק: אני לא מכיר נתונים שקשורים בסוגי הפגיעות.

דוד אזולאי: אני מדבר על פצועי ראש.

מאיר פרוש: חוץ מהמקרה של אפי איתם, אף אחד לא נפגע בראש.

יורי שטרן: הבן של נחי אייל בבית-חולים.

עוזי לנדאו: אני מבקש לשאול שאלה אינפורמטיבית לגבי תת-ניצב ניסו שחם מפרשת כפר-מימון.

עוזי לנדאו: איך הסתיימה הפרשה הזאת, אחרי שהוא אמר לטלוויזיה שצריך להכות?

אבשלום וילן: זה לא נושא הדיון, עם כל הכבוד.

עוזי לנדאו: זה קשור.

יורי שטרן: השאלה היא לגבי התרבות במשטרת ישראל.

ניצב בני קניאק: אני לא מוצא את הקשר לדיון הזה, אבל לצורך העניין, מפאת כבודך, אענה בכל זאת.

ניצב בני קניאק: בוצעה פעולה משמעתית כנגדו.

עוזי לנדאו: מה הפעולה המשמעתית?

יורי שטרן: מה התפקיד שלו היום?

ניצב בני קניאק: מפקד מרחב הנגב.

יורי שטרן: הוא נשאר בתפקיד הרם הזה אחרי דברי הזוועה שהוא השמיע?

גאלב מג'אדלה: חבר הכנסת וילן, בבקשה.

אבשלום וילן: אין ספק שהאירוע בעמונה היה אירוע קשה ולא פשוט.

אבשלום וילן: יש פה שני נושאים שעלו בדיון הזה שצריכים להיבדק, ללא קשר להשקפות פוליטיות.

אבשלום וילן: האחד זה מה שאמרה פה הגברת נגה הכהן, העובדת הסוציאלית של המועצה.

אבשלום וילן: אם אכן היו דיבורים ואירועים כאלה, בני, אתם הראשונים שצריכים לבדוק את זה.

אבשלום וילן: זאת לא התנהגות של בן תרבות, אזרח או שוטר.

אבשלום וילן: אני אומר בזהירות שזה צריך להיבדק עד תום.

אבשלום וילן: דבר שני, הנושא של פציעתו של חבר הכנסת אריה אלדד.

אבשלום וילן: חברי כנסת מבצעים את תפקידם, וראינו את ההתנהגות הבלתי נסבלת של חבר הכנסת בני אלון מטפס על שופל ומארגן מהומות, מפריע למשטרה במילוי תפקידה.

אבשלום וילן: מהטמה אורי בהתחלה תיאר שהיתה בעצם הפגנה, הביאו הרבה מאוד אנשים, עמדו פסיביים, כמו שעשו בחלק גדול מהמקרים בגוש-קטיף.

אבשלום וילן: זה לגיטימי ומכובד.

אבשלום וילן: אבל זה לא היה המקרה.

אבשלום וילן: פה ראינו את האבנים המתעופפות, ראינו דברים מאוד קשים.

אבשלום וילן: יכול להיות שבראייה לאחור, אם היו חושבים על הכול, לא היו מגיעים למספר כזה של פצועים.

אבשלום וילן: אבל כאשר חנן פורת הזיז ב-1976, בדרך לסבסטיה, את החיילים במחסום וצפצף ובעצם קבע את הקוד "לנו הארץ, אין דין ואין דיין", זה רץ 30 שנה.

אבשלום וילן: זה הגיע לשיאו בעימות האלים.

מאיר פרוש: ניסו שחם היה לפני ארבעה חודשים ואמרת שזה לא קשור לדיון, ואתה מדבר על משהו שהיה לפני 30 שנה.

אבשלום וילן: זה הגיע לעימות האלים והמכוער בעמונה, אבל מדוע אתם מלינים?

אבשלום וילן: לפני ארבעה חודשים, עם שישה חברי כנסת, כאשר היתה החלטת בג"ץ, רציתי להגיע לעמונה, ואותו פנחס ולרשטיין, עם 200 ילדים, עמד וחסם בגופו.

אבשלום וילן: אני לא מרים יד לא על חייל ולא על שוטר.

אבשלום וילן: הודיעו לנו על שטח צבאי סגור, דיברתי עם הרמטכ"ל, דיברתי עם שר הביטחון, לא נתנו לנו להיכנס כחברי כנסת בעת מילוי תפקידם ולכן הסתובבנו והלכנו אחרי שהיינו שם שעתיים.

אבשלום וילן: אבל יש אחרים שיש להם קודים אחרים, ולהם הכול מותר, וצר לי.

אבשלום וילן: אם לפני 30 שנה ולפני 10 שנים היינו אומרים מה כן ומה לא, התמונות האלה לא היו נראות.

אורי אריאל: אתה רוצה לעשות סזון עכשיו?

אורי אריאל: תעשו סזון לחבר'ה, תתפסו אותם?

אורי אריאל: אולי נחזור לאלטלנה, עם התותח הקדוש?

אבשלום וילן: מהטמה אורי, אם הייתם מנהלים מאבק פוליטי לגיטימי, לא אלים, עיקש ככל שיהיה וחריג ככל שיהיה, זאת זכותכם הדמוקרטית המלאה.

אבשלום וילן: חבל שאי-אפשר להביא היום את פואד בן-אליעזר, שר הביטחון הקודם, שיספר כמה פעמים עשו לו אותם דברים.

אבשלום וילן: אבל הגענו היום למאבק מכוער וקשה, עם פצועים קשים בשני הצדדים, ואני מקווה שכל אחד יפיק את הלקחים ויבינו שמדינת ישראל היא מדינת חוק וההכרעה תהיה רק בקלפי ורק של ממשלה נבחרת.

אבשלום וילן: כוחות הביטחון הם לא של ימין ולא של שמאל, אלא הם נקראים לבצע את המדיניות של ממשלות ישראל הנבחרות, ובכך אולי תבוא הישועה.

אבשלום וילן: אני חושב שצריך הרבה מאוד ציניות לקחת את כל הדיון הזה ולזרוק על השליח, משטרת ישראל, את האשם.

אבשלום וילן: מי שנתן לילדים בני 15 ו-16 להשתולל בצורה כזאת, לקח על עצמו את האחריות שגם כשהם נפצעו שלא בצדק, כתוצאה מאלימות קשה, היו מחירים כבדים שאני לרגע לא חושב שהם מוצדקים.

אבשלום וילן: אבל אני חושב שיש הבדל מאוד גדול בין לנהל מאבק פוליטי עיקש, חריף וקשוח לבין שימוש באלימות.

אבשלום וילן: בכל התמונות ובכל הסרטים ראינו שהיתה אלימות מצד המתנחלים.

אבשלום וילן: מישהו התחיל את זה, מה לעשות.

גאלב מג'אדלה: חבר הכנסת סלומינסקי, בבקשה.

ניסן סלומינסקי: כדי שלא ייווצר רושם שאנחנו אדוני הארץ והשמאל הם הצדיקים, ראינו את ההפגנה הראשונה שעשה השמאל ו"שלום עכשיו" והחבורה שלו בגוש-עציון ובה הם נתנו מכות לחיילים ולשוטרים.

ניסן סלומינסקי: הצבתה של גדר המערכת נעשית על-פי חוק, ומי שנמצא שם?

ניסן סלומינסקי: יש שם חיילים ושוטרים שנפצעים, לכן אל תדברו על אדוני הארץ.

ניסן סלומינסקי: אתם הם אלה.

ניסן סלומינסקי: לגופו של עניין, ליוויתי את רוב הפינויים שהיו מהתחלת גוש-אמונים.

ניסן סלומינסקי: לא היה אף פעם הדבר שהיה בפעם הזאת.

ניסן סלומינסקי: אני לא מדבר על כך שזה תפקידה של המשטרה.

ניסן סלומינסקי: תפקידנו לבוא ולהפגין על אמונתנו, זאת מדינה דמוקרטית, ותפקיד המשטרה לבצע את החוק.

ניסן סלומינסקי: אני לא בא אליה בטענות בנושא הזה.

ניסן סלומינסקי: אני גם לא רוצה כרגע לדבר על השאלה איך הם פעלו כלפי אלה שאולי זרקו עליהם אבנים.

ניסן סלומינסקי: אני מדבר על האכזריות לשמה, שלא קשורה למאבק בכלל.

ניסן סלומינסקי: אני אגיד רק מה שבעיני ראיתי ובגופי חשתי בעמונה.

ניסן סלומינסקי: הולך אדם על השביל, לא חשוב שמו, בלי שהוא עשה דבר.

ניסן סלומינסקי: רציתי לגשת להגיד לו שלום, ופתאום הסתער עליו סוס, הפיל אותו ורמס אותו.

ניסן סלומינסקי: מזל שמשכו אותו, אחרת אני לא יודע מה היה קורה.

ניסן סלומינסקי: סתם, הוא לא עשה כלום.

ניסן סלומינסקי: אחר-כך הורידו בנות מלמעלה בעזרת השופל.

ניסן סלומינסקי: בהתחלה היו קצת שוטרים, באתי לעזור להוציא אותן בשקט, פתאום הגיעה חבורה של היס"מ, כולם "בלי פנים", זרקה אותי והתחילה להרביץ.

ניסן סלומינסקי: הוצאתי תעודה והראיתי להם שאני חבר כנסת וביקשתי שיאפשרו לי להוציא אותן בשקט, אבל הם נתנו לי מכות וזרקו אותי.

ניסן סלומינסקי: הם הסתערו על הבנות שישבו שם והכו אותן מכות רצח.

ניסן סלומינסקי: למה?

ניסן סלומינסקי: מה הן עשו?

ניסן סלומינסקי: הן היו כבר על השופל וירדו, והיתה גם דרך להוציא אותן.

ניסן סלומינסקי: כשביקשתי מהמכה את שמו הוא לא הסכים בשום פנים ונתן לי עוד מכה.

ניסן סלומינסקי: הלכתי למפקד שלו, וגם הוא לא הסכים בשום פנים ונתן לי עוד מכה, למרות שהראיתי לו את התעודה של חבר הכנסת.

ניסן סלומינסקי: אף אחד מהם לא היה עם תג וכולם סירבו למסור את שמם.

ניסן סלומינסקי: היו הנערים אל הגגות, שאני לא מתייחס כרגע לשאלה איך המשטרה התייחסה אליהם.

ניסן סלומינסקי: אני מדבר על אלה שישבו בפנים, לא עשו כלום.

ניסן סלומינסקי: הם ישבו להביע מחאה, והם לא יכולים לעשות שם כלום.

ניסן סלומינסקי: נכנס היס"מ וניסיתי להיכנס אחריהם, הם זרקו אותי והכו אותי.

ניסן סלומינסקי: היס"מ נכנס והכה מכות רצח, ואפילו עשו כעין משחק, הראשון נותן עם האלה, השני נותן עוד בוכטה וכך גם השלישי, מכות רצח לשמן.

ניסן סלומינסקי: מישהי עמדה וצילמה, ניגש אליה שוטר יס"מ והכניס לה מכה בצוואר ועוד מכה למרות שהיא לא עשתה כלום, לא קשורה בכלל למערכות שלנו, במעין אטרף מוחלט.

ניסן סלומינסקי: ופה ההבדל בין הצעירים שלנו לבין המשטרה.

ניסן סלומינסקי: הצעירים שלנו לא שומעים בקולנו, אבל זאת מערכת שברגע אחד מישהו אמר משהו ופתאום ראית את כל השחורים האלה זזים ובתוך רגע כולם שם.

ניסן סלומינסקי: כלומר, היתה שליטה.

ניסן סלומינסקי: אני מניח שמעבר לטירוף המוחלט של אותם אנשים, היתה כאן כוונת מכוון של מישהו שלא נתן הנחיה.

ניסן סלומינסקי: במלה אחת הכול היה משתנה, לו היתה הנחיה.

גאלב מג'אדלה: מר הרצל שבירו, ראש היחידה לחקירת שוטרים, בבקשה.

הרצל שבירו: האירוע של הפינוי בעמונה היה ב-1 בחודש.

הרצל שבירו: אנחנו עומדים שבוע לאחר הפינוי.

הרצל שבירו: שמענו פה תיאורים קשים מפי אנשים שונים, אם זה על אלימות ואם על הטרדות מיניות.

הרצל שבירו: צר לי לומר, מנקודת המבט שלי, שעד לדקות אלה לא התקבלה ולו תלונה אחת במחלקה לחקירות שוטרים.

הרצל שבירו: אני מכיר בחשיבות של הדיון הזה, אבל העמדות שמציגים והטענות שמציגים הן לא תחליף לחקירות שלנו.

הרצל שבירו: אם מוטי יוגב, שהעיד פה, אומר שהוא הוכה והוא יכול לזהות שוטר, המקום הראשון שהוא צריך להגיע אליו זה אלינו כדי שנחקור.

הרצל שבירו: לא ניתן לאחוז במקל משני קצותיו.

הרצל שבירו: לא ניתן לומר: התעללו בנו, הכו אותנו, ואנחנו לא מגיעים למסור תלונה או תיעוד רפואי או זיהוי.

הרצל שבירו: אני קורא כאן למי שיש לו תלונה, שיבוא ויגיש אותה.

ניסן סלומינסקי: ואם אני לא יודע לזהות את השחורים?

הרצל שבירו: כל מי שיש לו תלונה, כל דבר כגון תמונות או תיעוד רפואי יכול לעזור לנו.

הרצל שבירו: אם אדם חושב שהוא הוכה והוא חושב שנעברה כלפיו עבירה פלילית, המקום להתלונן הוא אצלנו.

דוד אזולאי: למה מח"ש לא יוזם חקירה כזאת בעצמו?

הרצל שבירו: אנחנו את תפקידנו מנסים לעשות על הצד הטוב ביותר, עם האילוצים הקיימים.

הרצל שבירו: למרות שלא היו תלונות, כפי שציינתי, למחרת האירוע, ביום חמישי בבוקר, כאשר ראינו את התמונות ששודרו בערוץ 10, ביוזמתנו היינו צריכים לזהות את אותו שוטר שהיה עם האלה.

הרצל שבירו: השוטר היה אצלנו במשך היום ונחקר אצלנו באזהרה.

הרצל שבירו: אבל זה לא תחליף לתלונה.

הרצל שבירו: אם הנער הזה שיושב פה אומר שהוא היה בחדר והוכה על-ידי אותו קצין, דרך המלך היא שקודם כל אני אשמע את התלונה שלו ואני אעמת את השוטר עם הדבר הזה.

הרצל שבירו: אני לא יכול ללכת הפוך.

הרצל שבירו: למרות זאת עשינו את זה, כי ידענו שהדברים מתערבבים וסדר היום הפוליטי גובר על הרצון שזה ייחקר פלילית.

הרצל שבירו: אנחנו הגענו לבית-החולים וגבינו עדות מיחיעם אייל ומאביו.


אורית סטרוק: האם הפקס מקולקל?


אורית סטרוק: אני שלחתי תלונה בפקס.

גאלב מג'אדלה: כששולחים פקס מוודאים שהוא הגיע.

הרצל שבירו: הגענו לבית-החולים וגבינו עדות מאותו נער, ואנחנו אוספים חומר.

הרצל שבירו: כפי שאמר סגן המפכ"ל, הייתי בקשר עם משטרת ישראל, עם סגן המפכ"ל אישית, אספנו חומר ואנחנו נאסוף חומר.

הרצל שבירו: במקרים הראויים גם ניזום חקירות שלנו, כפי שעשינו.

הרצל שבירו: יחד עם זאת, אם יש תלונות הדרך היא להגיע אלינו ולעזור לנו לחקור את האירועים האלה.

גאלב מג'אדלה: תודה רבה.

גאלב מג'אדלה: חבר הכנסת יורי שטרן.

יורי שטרן: כבוד היושב-ראש, אין ספק שמי שמסכן את חיי האדם ומפעיל אלימות, זורק אבן או מרביץ, חייבים לבוא אתו חשבון וחייבים להעמיד אותו לדין.

יורי שטרן: ומי שהתנהג כך בעמונה – אין שום הצדקה לזה.

יורי שטרן: אבל העבריינות הכי מסוכנת היא העבריינות של השלטון.

יורי שטרן: כשהייתי יושב-ראש הוועדה קיימתי כמה ישיבות על אלימות השוטרים.

יורי שטרן: מבקר המדינה מתייחס לתופעה הזאת.

יורי שטרן: אני שולל את האמירה של סגן המפכ"ל שמשטרת ישראל איננה אלימה.

יורי שטרן: משטרת ישראל היא אלימה, והטיפול באלימות של השוטרים הוא טיפול לקוי, ויש על זה דוח מבקר המדינה.

יורי שטרן: לצערי, מח"ש איננה יעילה בטיפול הזה.

יורי שטרן: אבל מה שראינו בעמונה זה הרבה מעבר לאותם מקרי אלימות שכבר השתרשו במשטרה והמשטרה לא מטפלת בהם בכלל, אלא יש פה סימנים ברורים של מדינת משטרה.

יורי שטרן: אני חייתי במדינת משטרה ואני יודע מה זה.

יורי שטרן: יש לזה שני צדדים.

יורי שטרן: האחד, מדינת משטרה היא מדינה שבה למשטרה ולכוחות הביטחון ניתנת זכות לעשות כל מה שהם רוצים – להרביץ, להפעיל אלימות וכו' – ואת זה ראינו עכשיו בתמונות.

יורי שטרן: דבר שני, מדינת משטרה היא מדינה שבה המשטרה מנוצלת לצרכים הפוליטיים.

יורי שטרן: היתה פה פרובוקציה ממשלתית, ממשלת ישראל יצרה את הפרובוקציה הזאת, משטרת ישראל התכופפה ונתנה לנצל את עצמה ולבטל את כל המגבלות של כללי ההתנהגות המקובלים אצלנו בשביל לבצע את המשימה הממשלתית, ולכן ראינו דברים שסגן המפכ"ל בכלל לא התייחס אליהם.

יורי שטרן: ראינו אנשים יושבים ומכים בהם, ראינו את חברי הכנסת.

יורי שטרן: אנחנו, המוסד הפרלמנטרי, המאחז החוקי של הדמוקרטיה הישראלית.

יורי שטרן: כאשר משתלחים בחברי כנסת וכאשר מתנהגים אתם כמו שהתנהגו שוטרי משטרת ישראל, שוטרי יס"מ, ומגינים עליהם פה במשכן הזה, אני אומר אוי ואבוי לנו, אוי ואבוי לדמוקרטיה הישראלית אם שוטר יכול להרשות לעצמו, בגיבוי מפקדיו, להתייחס כך לחבר הכנסת ולפגוע בכבודו.

יורי שטרן: אנחנו חייבים ועדת חקירה, כי מח"ש לא תוכל וזה הוכח בדוח מבקר המדינה.

יורי שטרן: 3% מכל התלונות על אלימות השוטרים מקבלים במח"ש טיפול כלשהו, אם המלצה משמעתית או משפטית.

יורי שטרן: לכן מח"ש לא תוכל לטפל בזה, זה מחייב ועדת חקירה.

יורי שטרן: אני פונה אל המפכ"ל, שגם הוא בעיני אשם האשמה אמיתית בסיפור הזה, שישעה את מפקד מחוז ש"י מתפקידו כל עוד החקירה הזאת לא מתבצעת ולא מגיעה לכלל המלצות.

יורי שטרן: האיש הזה, שפיקד על המבצע, אחראי על כל מה שראינו.

יורי שטרן: שום אבן שנזרקה היא לא הצדקה למה שהם עשו לאחרים שלא זרקו אבנים, שישבו על הרצפה, שלא השתתפו בשום פעילות אלימה.

יורי שטרן: ולכן תתפטר אתה או שצריכים להשעות אותך מתפקידך.

גאלב מג'אדלה: חבר הכנסת אפי איתם, בבקשה.

אפי איתם: באוקטובר 2000 התחוללו מהומות בוואדי עארה, שכתוצאה מהן משטרת ישראל הרגה 13 אזרחים של מדינת ישראל.

אפי איתם: יותר מאוחר, כשר בממשלה, הייתי שותף בוועדת אור ומסקנותיה, וזאת היתה חוכמה שלאחר מעשה של משטרה שנתפסה בקונספציה מוטעית, ללא הבנה מול מה היא ניצבת, מה ניתן לה להפעיל ועד איפה היא הופכת את גבולות החוק לסף קטסטרופה.

אפי איתם: מה שהתחולל בעמונה הוא הקרב הראשון במלחמת האזרחים של מדינת ישראל.

אפי איתם: זה היה קרב קשה, אבל ברוך השם ללא הרוגים.

אפי איתם: ועדת החקירה שאנחנו דורשים צריכה לדון עכשיו בשאלה באיזו גישה הולכים לטפל בכל הסוגיה של המאחזים, כי פה פירקו תשעה בתים, אפילו לא מאחז, ויש 119 כאלה.

אפי איתם: תכפילו את הפצועים שיהיו ואת הגל המתגלגל שילך ממאחז למאחז ותבינו שזה ילך למלחמת אחים.

אפי איתם: אף אחד אחר-כך לא יוכל כלפי ההיסטוריה להגיד שזה היה אירוע אכיפת חוק.

אפי איתם: גם אירועי אכיפת חוק צריכים לעשות בשכל.

אפי איתם: השאלה האם זה היה קרב אחד ויחיד שידענו להכיל אותו בזמן או שהוא היה אות הפתיחה לאסון לאומי היסטורי היא השאלה מה נבין ממה שהיה.

אפי איתם: אם המשטרה תתגונן ותגיד שהם הרביצו והם היו מקצועיים והיה בסדר, אז לא הבינו כלום.

אפי איתם: אני לא מדבר עלי, אני אהיה בסדר.

אפי איתם: הקונספציה היתה שגויה.

אפי איתם: עשינו סיור בנגב.

אפי איתם: בנגב יש 16,000 מבנים בלתי חוקיים, עם צווי בתי-משפט להריסה, ולא הורסים, כי מבינים שאת הבעיה של הבנייה הבלתי חוקית, הבלתי מוסדרת, הבלתי מורשית – כל מכבסת המלים הזאת בנגב ובגליל – אי-אפשר לפתור במכות ובסוסים.

אפי איתם: יש רגעים שמדינה צריכה לגשת לדברים אחרת.

אפי איתם: אותו הדבר, מי שחושב שאת הבעיה ביהודה ושומרון תפתרו במכות ובאלות ותתחבאו מאחורי צווי בתי-משפט, זה לא ילך.

אפי איתם: לכן ועדת החקירה היא לא בשאלה האם התנהגתם בסדר, אלא האם מדינת ישראל מבינה מה היא ראתה בעמונה, מה תמרור האזהרה.

אפי איתם: האם תמרור האזהרה הוא ששלטון החוק עומד להתפרק וייקוב עמונה והחוק והדין את השכל ואת האחריות הלאומית ואת האחדות הלאומית שעוד נשארה לנו, או שמבינים שפה יש בעיות מסוג אחר.

אפי איתם: הטעות הגדולה היא דוח טליה ששון.

אבשלום וילן: מה הלקח האישי שלך מאירועי עמונה?

אפי איתם: אני אגיד לך.

אפי איתם: דוח טליה ששון הוא דוח משפטי, והבעיה היא איננה משפטית.

אפי איתם: בעמונה לא התווכחו עברייני בנייה עם משטרה שבאה לאכוף את חוקי הבנייה.

אפי איתם: בעמונה התעמתו שתי תפיסות עולם פוליטיות, מדיניות, והן צריכות להיות מוכרעות בדרך הזאת.

אפי איתם: לכן ועדת החקירה היא חיונית לא בשביל לתפוס כזה או אחר בקלקלתו, אלא בשביל להגיד למדינת ישראל שזה לא יכול להיגמר במשפטנות של טליה ששון.

אפי איתם: פה יש מדיניות של ממשלות ישראל לדורותיהן, ואם רוצים לשנות את המדיניות את התינוק הזה אי-אפשר להכניס לרחם ולהגיד שלא הולידו אותו, מתחרטים.

אפי איתם: יש תהליכים.

אפי איתם: לכן המסקנה שלי היא שוועדת החקירה הזאת היא לא למצוא אשמים כדי לתת להם אזהרה ולהוריד אותם בדרגה, אלא ועדת החקירה הזאת צריכה לפרש לממשלות, לכנסת ולעם ישראל מה היה בעמונה, ולהציע דרכי מניעה למלחמת אחים.

אפי איתם: זאת מטרתה.

אפי איתם: חבר הכנסת וילן, אתה מכיר את עמדתי והיא עמדה במבחן בגוש-קטיף – אנחנו לא ניתן את ידינו למלחמת אחים.

אפי איתם: ומי שחושב שאפשר לעשות הכרעות פוליטיות בכוח, הוא טועה.

אפי איתם: לכן אני מציע, רגע לפני שכולנו נצא לגמרי צודקים אבל מדינת ישראל תהיה בסיטואציה שמולה הגרעין האיראני והחמאס הם איום, בואו נספור עד עשר ונבין שבבעיה הזאת צריך לטפל בכלים אחרים.

אפי איתם: לכן צריך את ועדת החקירה, לא כדי למצוא אשמים.

אפי איתם: תודה רבה.

גאלב מג'אדלה: חבר הכנסת פרוש, בבקשה.

מאיר פרוש: כאשר מול סרטון שבו רואים שמכים על אלות על ראשים או מכים כאלה שנמצאים בתוך בתים תשובת המשטרה היא שהיא מראה, בצדק, כמה אלימות היתה מצד המתנחלים, אבל היא לא מתמודדת ולא אומרת אמירה אחרת, זאת בעיה.

מאיר פרוש: כל חברי הכנסת, כולל יורי שטרן ואורי אריאל, גינו את אלה שזרקו אבנים על המשטרה, אבל המשטרה לא מתייחסת למה שמפריע לכל אחד – איך זה שמכים עם אלות, למה עושים שימוש בכוח שהוא מעבר לסביר – ולכן אני חושב שהמשטרה שוגה.

מאיר פרוש: אני אומר את זה לעצמי ולכל אחד, ואני חושב שהמשטרה גם צריכה לומר לעצמה.

מאיר פרוש: ברור לנו שכאשר לאדם יש אפשרות להשתמש בכוח, הוא צריך להיות עם כוחות סגוליים כדי לא להיכשל ולא להתפתות כאשר יש לו האפשרות להכות בכוח.

מאיר פרוש: אדם שיש לו אפשרות להשתמש בכוח חייב להיות מיוחד במינו לא להשתמש בכוח שיש לו גם אם פגעו בו במלים ולא רק באבנים.

מאיר פרוש: לכן ברגע נתון זה שוטר שיש לו אלה הוא מועד, הוא יכול להיכשל.

מאיר פרוש: אבל כשאתם לא רוצים להשיב על השאלה הזאת אני חושב שאתם שוגים.

מאיר פרוש: כאשר אתם כל כך בטוחים בעצמכם, למה שתתחמקו מהדרישה הזאת, ולמה שלא תעודדו שתוקם ועדת חקירה שתחקור איך הדבר הזה קרה?

מאיר פרוש: אם אהוד אולמרט עומד לפני בחירות ואני דורש העלאת ועדת חקירה, עצם ההודאה ללכת לוועדת חקירה מראה שמשהו לא בסדר.

מאיר פרוש: אבל אתם לא עומדים לבחירות, לכן אתם יכולים להביא את הסרטונים שלכם, הצד השני יביא את הסרטונים שלו ויחקרו את הנושא.

מאיר פרוש: מדוע אתם צריכים להתחמק מזה?

מאיר פרוש: ההתחמקות שלכם עלולה להדביק לכם שם לא טוב, וזה חבל לכם וחבל לנו.

מאיר פרוש: אדוני היושב-ראש, כאשר חבר הכנסת לנדאו שאל על ניסו שחם כולם צעקו.

מאיר פרוש: הרי לכאורה אם ניסו אמר את מה שהוא אמר ופה קרה מה שקרה, זה בעצם מתקשר.

מאיר פרוש: זה מה שמפריע לחברים.

מאיר פרוש: אנחנו לא בוועדת החוקה, ששם אפשר לדבר על האטימות של שופטי בג"ץ שלא אפשרו לחכות עוד שבוע כדי שאפשר יהיה להתפשר.

מאיר פרוש: אבל החדר הזה בראשותך ובראשותו של יורי שטרן הוא עד לדיונים על הטענה הזאת שיש אלימות של המשטרה.

מאיר פרוש: פעם זה בא מחברי כנסת ערבים, פעם זה בא מחברי כנסת מהשמאל, פעם זה בא מחברי כנסת חרדים.

גאלב מג'אדלה: אם כך, יש שוויון.

מאיר פרוש: זאת לא בדיחה.

מאיר פרוש: אם יש דבר שמאפיין ערבים, שמאל, חרדים וימין, היא אותה טענה.

מאיר פרוש: אני מציע למשטרה שתהיה פתוחה וגלויה ותאשר לחקור דבר כזה.

מאיר פרוש: לבקשתי יזמת פה דיון כאשר המשטרה פרצה לבית-כנסת סאטמר, ואתה זוכר את הגרסה של המשטרה בהתחלה, היא טענה שהם היו רק במבואה.

מאיר פרוש: אחר-כך כשהתחלנו לשאול שאלות הם אמרו שהם פתחו את הדלת של בית-הכנסת.

מאיר פרוש: כשהבאנו סרטון שמראה איך הם מכים בתוך בית הכנסת, התשובה היתה: זה לא בית-כנסת, זאת היתה ישיבה.

מאיר פרוש: איך נגמר הדיון הזה עם משטרת ירושלים?

מאיר פרוש: האם יש לזה המשך?

מאיר פרוש: המשטרה אמרה לסאטמר שהיו שישה שוטרים מבין הפצועים, אחד מהם בינוני.

מאיר פרוש: אני אישית ביקשתי לבקר את השוטר הפצוע והתחננתי לקבל את שמו.

מאיר פרוש: הלכתי לכל בתי-החולים בירושלים, לא מצאתי.

מאיר פרוש: היה פה מני יצחקי, מפקד תחנת ציון, והוא הבטיח לך שהוא ייתן לך את השם של השוטר הפצוע.

גאלב מג'אדלה: בינתיים הוא החלים.

מאיר פרוש: הוא לא היה בבית-חולים.

מאיר פרוש: הצגנו פה סרטון על שוקרים חשמליים ששוטרים מפעילים על חרדים, בכביש 6.

מאיר פרוש: מה קרה עם זה?

מאיר פרוש: לכן אני אומר שיש קורבן ציבור, במקרה הזה המתנחלים הם קורבן ציבור.

מאיר פרוש: יש לזה תהודה גדולה.

מאיר פרוש: כשהכו בערבים אולי לא היתה כזאת תהודה, כשהכו בשמאל לא היתה תהודה, עכשיו יש תהודה גדולה, יש קורבן ציבור גדול שזה הימין.

מאיר פרוש: תפוס יוזמה, אל תיתן לעסק לרדת.

מאיר פרוש: למשטרה אני אומר, לטובת כל המדינה ולטובתכם, שיחקרו.

מאיר פרוש: ליושב-ראש אני אומר, פנה ליושב-ראש הכנסת ובקש ממנו שוועדת הכנסת תכנס דחוף את אותם שוטרים שהבטיחו שכאשר חברי כנסת מגיעים להפגנות לא יפגעו בהם.

מאיר פרוש: המשטרה עושה מה שהיא עושה, אבל קצין הכנסת צריך להיכנס לתמונה.

מאיר פרוש: שני חברי כנסת נפצעו, מה הולך פה?

מאיר פרוש: זה לא שהדם שלנו יותר אדום מדמם של האזרחים, אבל אנחנו גוף, אנחנו חברי כנסת.

מאיר פרוש: האם אריה אלדד ואפי איתם זרקו אבנים?

מאיר פרוש: היו להם מוטות או בלוקים?

מאיר פרוש: הם שברו מיגון של שוטרים?

גאלב מג'אדלה: תודה.

גאלב מג'אדלה: חבר הכנסת אזולאי, בבקשה.

דוד אזולאי: אדוני היושב-ראש, אני רוצה להודות לך על הדיון הזה.

דוד אזולאי: אני חושב שהוא דיון מאוד חשוב.

דוד אזולאי: רק לפני כשבועיים התקיים כאן דיון בוועדת הפנים בקשר להרוג מוואדי עארה, וגם שם דובר על אלימות השוטרים.

דוד אזולאי: ההחלטה שהתקבלה בסופו של דבר היתה להקים ועדת חקירה בלתי תלויה.

דוד אזולאי: אני רוצה לחזק את דברי חברי הרב מאיר פרוש, שכל פעם על השולחן הזה יש תורן אחר, ולצערי הרב בישיבה ההיא לא היה אף חבר כנסת יהודי שהופיע לדיון, לא מהימין ולא מהשמאל.

גאלב מג'אדלה: פרט לחבר הכנסת אזולאי.

דוד אזולאי: נכון.

דוד אזולאי: אני חושב שבדיונים כאלה, ולא משנה אם מדובר בימין או בשמאל, בערבים או ביהודים, חשובה נוכחות של כל גווני הקשת הפוליטית בוועדה על-מנת לשמוע, ללמוד ולראות את הדברים.

דוד אזולאי: היום אנחנו שוב נדרשים לאלימות השוטרים, ושמענו כאן דברים קשים נגד המשטרה.

דוד אזולאי: אני חושב שסגן המפכ"ל טועה בכך שהוא חושב שיש כאן דעה שלילית על המשטרה.

דוד אזולאי: היו פה הרבה דיונים בוועדה החשובה הזאת, שדיברו בשבח המשטרה והיתה הערכה רבה לפעולות המשטרה בהרבה תחומים, ואנחנו יודעים גם להגיד מלה טובה על המשטרה.

דוד אזולאי: אבל כשאתה רואה את התמונות שמדברות בעד עצמן, אתה לא יכול להישאר אדיש למה שאתה רואה.

דוד אזולאי: שאלתי פעמיים גם את מפקד המחוז וגם את סגן המפכ"ל מדוע כל כך הרבה פצועי ראש.

דוד אזולאי: מתוך 322 פצועים 173 הם פצועי ראש, וכולנו יודעים מה המשמעות של מכה בראש, זאת הפגיעה הכי קשה שיכולה להיות.

דוד אזולאי: אם כל כך הרבה נפצעו בראש, זה אומר דרשני.

דוד אזולאי: זה צריך להדליק נורה אדומה אצל כל הכוחות הפועלים שם.

דוד אזולאי: מה קרה לכם?

דוד אזולאי: מילא ידיים, מילא רגליים, אבל ראש?

דוד אזולאי: זאת מגמה אחת ויחידה, לפגוע בצורה קשה באותם מתנחלים.

דוד אזולאי: לכן, אם אתם, אנשי המשטרה, רוצים לשמור על כבודכם, ואנחנו רוצים שמשטרת ישראל תהיה משטרה חזקה ויעילה ומוסרית, אני מצפה לדבר אחד, שיקום המפכ"ל ויגיד: אנחנו בעד הקמת ועדת חקירה שתבדוק את האירועים.

דוד אזולאי: האמינו לי שזה יחזק את המשטרה בצורה בלתי רגילה וזה יעלה את קרנה בקרב הציבור, מפני שאם אני בטוח בעצמי אין לי בעיה להגיד את הדברים האלה.

דוד אזולאי: ואם אתם תגידו אותם זה יישמע אחרת מאשר כשאומר אותם פוליטיקאי, כי לפוליטיקאי יש נגיעות, הוא אינטרסנט, הוא צריך להיבחר.

דוד אזולאי: לכן אני חושב שטוב תעשו אם תשקלו את העניין הזה, ואתם תהיו היוזמים להקמת ועדת חקירה אם אתם באמת בטוחים בעבודה המקצועית שעשיתם.

דוד אזולאי: אני לא מקצועי, אבל אם לשפוט על מה שראיתי, לאזרחי מדינת ישראל יש סיבה טובה לא לישון בלילה.

דוד אזולאי: אדוני היושב-ראש, ראינו כוחות אדירים של שוטרים שהופיעו כאן.

דוד אזולאי: אני בטוח שזה בא על חשבון הפעולות השוטפות ביום-יום.

יורי שטרן: יש סדר עדיפויות.

דוד אזולאי: ראינו את זה גם בגוש-קטיף וגם פה, ואני מוטרד מהעניין הזה מפני שאנחנו שומעים לא פעם ולא פעמיים בוועדות השונות של הכנסת על המצוקה הקשה של כוח-אדם במשטרה.

דוד אזולאי: כשאני רואה את הדבר הזה, אני לא בטוח שיש מצוקה כל כך קשה של כוח-אדם במשטרה.

דוד אזולאי: תודה.

גאלב מג'אדלה: תודה רבה לחבר הכנסת אזולאי.

גאלב מג'אדלה: חבר הכנסת ד"ר עוזי לנדאו, בבקשה.

עוזי לנדאו: בעניין השוטרים בעמונה, אני מעדיף שבוודאי על רקע זה של עמידת שוטרים מול מפגינים יעמדו שוטרים ולא יעמידו חיילים במקומם.

עוזי לנדאו: הממשלה היתה עושה טעות גדולה פי כמה אילו גם לשם היו מביאים חיילים.

עוזי לנדאו: הסוגיה הכללית שהמשטרה קטנה מדי היא נכונה, צריך הרבה יותר שוטרים במדינת ישראל.

עוזי לנדאו: אני חושב שכאן השוטרים נקלעו למלחמה שבה חלק ניכר מן האש הם מושכים אליהם, למרות שהאשם העיקרי הוא אחר לגמרי.

עוזי לנדאו: היתה אפשרות להגיע לפשרה, לא רצו פשרה, ולכן היה עימות.

עוזי לנדאו: חיפשו את העימות.

עוזי לנדאו: כל הניסיונות להסתתר מאחורי בית-המשפט העליון הם ניסיונות מופרכים.

עוזי לנדאו: בית המשפט העליון, נציגי המדינה, הציגו את עמדת המדינה.

עוזי לנדאו: אם נציג הפרקליטות היה אומר שיש סכנה למהומות, שיש סכנה להפרות סדר ציבוריות ולשלום הציבור ולכן מבקשים עוד שבוע או עוד שבועיים, היו שוקלים את זה.

עוזי לנדאו: אני לא חושב שבכל מקרה שיש סכנה לשלום הציבור צריך בגלל זה לא לבצע משהו, אבל זה בוודאי שיקול.

עוזי לנדאו: בהר הבית, למשל, מן הסיבות של שלום הציבור אין מרשים ליהודים להתפלל שם.

עוזי לנדאו: תקופה לא קצרה אסרו על יהודים לעלות לשם רק מהטיעון הזה.

עוזי לנדאו: ומי אם לא הפרקליטות ואנשי היועץ המשפטי לממשלה דחפו את הטיעון הזה, ומאחוריהם המשטרה?

עוזי לנדאו: לכן גם פה מי שתולה את העניין בבית המשפט העליון זורה חול בעיניים.

עוזי לנדאו: גם בנושא הזה של בית המשפט העליון, היה שופט אחד שלא היה מוכן לקנות את הדברים האלה, מה שמצביע שיש ויכוח על הנושא הזה.

עוזי לנדאו: מנסים לדבר על כך שפה היה מאבק על שלטון החוק, וזה מופרך לגמרי.

עוזי לנדאו: ראש הממשלה בפועל, שהיה ראש העיר בירושלים, יודע שיש 1,000 בתים בלתי חוקיים שנבנים בשנה, ומתוכם הורסים 30-40.

עוזי לנדאו: בזמן שהוא היה ראש העיר אמרה לו המשטרה, שכל פעם שהוא ירצה להרוס בתים יש לו מיטב הגיבוי המשטרתי.

עוזי לנדאו: זה לא היה כך בימי השר שלמה בן-עמי.

עוזי לנדאו: אבל לא הצליחו לעשות את הדברים, ובכל מקרה זה לא נושא של אכיפת חוק, זאת שטות.

עוזי לנדאו: אני מצטער על השנאה שאנשים הפנו למשטרה במקום הזה, שלא בטובתם.

עוזי לנדאו: אבל גם בוויכוחים במדינת ישראל, כשאתה לא סובל את "אגד" והיתה תקופה ש"אגד" היה קואופרטיב שנוא, המטרה היא הנהג.

עוזי לנדאו: יש לך בעיות עם הפסקות חשמל, אתה פוגש מישהו מחברת החשמל אז הוא המטרה, מה לעשות.

עוזי לנדאו: המשטרה היתה כאן במצב שהיא היתה חייבת לבצע את מה שהוטל עליה, ואם צריך להפעיל כוח צריך להפעיל כוח.

עוזי לנדאו: ואם יש מי שזורקים על שוטרים אבנים ודברים אחרים, צריך לתעד את זה וצריך לתפוס אותם, והאנשים האלה צריכים לשבת בבית-הסוהר.

עוזי לנדאו: אבל מה שאסור לאנשים האלה גם אסור לשוטרים.

עוזי לנדאו: הדבר המרכזי במערכת היחסים בין הציבור ובין השלטון, בין השאר, זה האמון שיש לציבור במשטרה, והיא חייבת לשקוד על כך לא פחות מכל אחד אחר.

עוזי לנדאו: אני זוכר שכאשר ניסו שחם התבטא בטלוויזיה בפרשת כפר-מימון הוא דיבר להכות מכות רצח.

עוזי לנדאו: אתה מדבר על תת-ניצב, אתה לא מדבר על איש שוליים שם.

עוזי לנדאו: יכול להיות שזאת יוזמה שלו, ויכול להיות שזה דיבור ברובד כזה של מפקדים.

עוזי לנדאו: אז לא אמרתי שום דבר, ואולי טעיתי, כי אני רואה פה לא רק את השוטר שמכה, אלא אני רואה עוד שוטרים עומדים בתוך הבית וזה לא מזיז להם.

עוזי לנדאו: כי אם אתה רואה שוטר מכה מכות רצח והוא עושה משהו לא בסדר, שוטר חבר שלו צריך לשאול אותו מה הוא עושה.

דוד אזולאי: "למה תכה רעך".

עוזי לנדאו: ויאמר לרשע: למה תכה רעך?

עוזי לנדאו: ויאמר: מי אתה, הלהורגני אתה אומר כאשר הרגת את המצרי?

עוזי לנדאו: ויאמר משה: אכן נודע הדבר.

עוזי לנדאו: כל המעלילים והמלשינים, וקורח ודתן ואבירם – כבר מאז יש לנו אותם.

עוזי לנדאו: יש דברים שהמשטרה צריכה להיות לגביהם רגישה יותר מאשר כל אחד אחר, וכאן בוועדה לא באים לבקש מכם הסברים על הקושי במשימה.

עוזי לנדאו: היא היתה קשה ביותר, אין מה לדבר.

עוזי לנדאו: אבל אם אפי איתם מציג תמונות שמראות שיש בפועל סוסים לידו והוא טוען שהכה אותו פרש, ולעומת זה יש סרט של המשטרה שיצא בטלוויזיה והסרט נועד להראות שלא היו שם פרשים, אלה דברים שצריכים להשיב אליהם.

יורי שטרן: זו תרבות השקר שעליה דיברו בוועדה.

עוזי לנדאו: מספר חבר הכנסת אלדד שכאשר הוא אמר לשוטר שהוא חבר הכנסת, אז אם השוטר חשב קודם להוציא אותו בזול עכשיו הוא מכופף לו את האצבע אחורה.

עוזי לנדאו: משהו פה לא בסדר, משהו דפוק.

עוזי לנדאו: זה בכלל לא עניין למח"ש, זה יכול להיות אחרי זה.

עוזי לנדאו: אם אני מפקד משטרה אחראי באזור הזה, אני לא רוצה שוטרים כאלה.

עוזי לנדאו: צריך לטפל בזה מיד לאחר האירוע, אם אכן דברים כאלה קרו.

יורי שטרן: אם לא זאת הנחיית המפקד.

עוזי לנדאו: אני לא חושב שזאת הנחיית המפקד, אני גם לא חושב שהמשטרה קיבלה הנחיות מגבוה.

עוזי לנדאו: אבל יש כל מיני עשבים שוטים בכל מקום, ובהם צריך לטפל.

עוזי לנדאו: זה לא יכול להישאר כפי שהוא, בוודאי מול חברי כנסת.

עוזי לנדאו: נניח שאת חבר הכנסת אלדד מכירים פחות, אבל לחבר הכנסת אפי איתם יש חתימת מכ"מ ברורה, ואני שואל אם לא התכוונן מישהו מרחוק או מקרוב דווקא אותם להכות.

עוזי לנדאו: צריכים לתת על זה תשובה, זה לא יכול להישאר תלוי באוויר.

עוזי לנדאו: ניצב ישראל יצחק, אמרת שלך היתה אינפורמציה שאכן נערכים למאבק, אוספים אבנים ודברים אחרים, כלומר הולכים לעימות אלים.

עוזי לנדאו: בישיבת ועדת החוץ והביטחון הבוקר אמר אלוף פיקוד המרכז שאדרבה, התחושה שלהם היתה שהמצב נמצא בשליטה, שהמנהיגות המקומית תצליח לשלוט במה שמתרחש.

עוזי לנדאו: זה פרט בסיסי, משום שאמר האלוף נווה היום שאילו הוא ידע שהולכים למאבק מהסוג הזה, אפשר שהוא היה שוקל בכלל גישה אחרת, שיטות אחרות, כדי לא להגיע לתוך העימות הזה שאסור היה להגיע אליו.

עוזי לנדאו: לכן אותי מעניין לדעת אם ההנחה שלכם הגיעה למשל ליועץ המשפטי לממשלה, לפני שהוא טען את טענתו בבית המשפט העליון, והאם האלימות הזאת נלקחה בחשבון השופטים לפני שהם כתבו את ההחלטה שלהם.

דוד אזולאי: אתה אומר שיש הערכות סותרות של שני הגופים?

עוזי לנדאו: אני אומר את זה בזהירות, כי פה אמר ניצב יצחק שהוא נותן את העובדות כפי שהוא מכיר אותן, ואילו האלוף נווה אמר דברים אחרים לגמרי.

עוזי לנדאו: לכן אני חושב שאלה דברים שראויים לחקירה ולבדיקה.

עוזי לנדאו: יש כאן הרבה דברים.

עוזי לנדאו: תודה.

גאלב מג'אדלה: תודה.

גאלב מג'אדלה: חבר הכנסת יחיאל חזן, בבקשה.

יחיאל חזן: אדוני היושב-ראש, בוועדת החוץ והביטחון היום נאמר לנו, שכאשר התכוננו לפינוי של המאחז אלו היו אותן הוראות שניתנו לשוטרים כפי שהם קיבלו אותן בפינוי של גוש-קטיף.

יחיאל חזן: משקרים פה במצח נחושה, ואני אסביר למה.

יחיאל חזן: אני הייתי בגוש-קטיף, הייתי שם בפינויים של כל היישובים כמעט.

יחיאל חזן: אף שוטר לא הגיע לשם עם אלה.

יחיאל חזן: למה משקרים?

יחיאל חזן: מדוע לא לשים את האמת על השולחן?

יחיאל חזן: פתאום המשטרה מגלגלת עיניים, ויש לי כבוד והערכה למשטרה, היא עושה עבודה גדולה מאוד למען עם ישראל.

יחיאל חזן: אבל מצד שני, לא יכול להיות מצב שילדים בגיל 12-14 מתחננים על נפשם שלא יכו אותם בתוך הדירה, וכאן מגלגלים עיניים כאילו לא היו שם מכות.

יחיאל חזן: בוועדת החוץ והביטחון קיבלנו נתונים כמה פצועים אזרחים היו שם, 174 אזרחים פגועים.

יחיאל חזן: אני מסכים שהשוטרים החזירו, אבל בתחילה הם היו צריכים לבוא כמו בני-אדם, ללא אלות, ללא סוסים.

יחיאל חזן: אם מצד אחד המצב היה כזה שהמודיעין וכל מי שמסר את האינפורמציה שהולכים למלחמה, אז לא הולכים כך למלחמה.

יחיאל חזן: לאן אנחנו רוצים להגיע?

יחיאל חזן: את מה שאני אומר בעניין הילדים אני אומר על מה שעושים לבדואים בנגב.

יחיאל חזן: לא ייתכן שכאשר באים לפרק שם פחון השוטר מכה וזה לא חשוב.

יחיאל חזן: בכל מקום שבו שוטר מכה זה דבר חמור ביותר.

יחיאל חזן: גם בוואדי עארה זה חמור כשמכים.

יחיאל חזן: צריך להתמודד עם הדבר הזה בדרך אחרת.

יחיאל חזן: אני חושב שהגיע הזמן שהמשטרה לא תשרת את הפוליטיקאים, כי המאבקים על הגבעות ביהודה ושומרון הם מאבקים פוליטיים.

יחיאל חזן: אני יודע שכאשר רוצים להרוס בית בירושלים, לא הורסים.

יחיאל חזן: בית המשפט, לא פעם ולא פעמיים, קבע שצריך להרוס בית, ולא הורסים.

יחיאל חזן: אז כשם שפועלים בירושלים צריך לפעול גם ביהודה ושומרון וצריך לפעול אצל הבדואים ובוואדי עארה.

יחיאל חזן: אני חושב שהגיע הזמן שמשטרת ישראל תדרוש ועדת חקירה, או שתדרוש לשנות את הכללים ולא כל פעם לפעול בכללים אחרים.

יחיאל חזן: תודה רבה.

יורי שטרן: בוועדה הזאת דנו אין-ספור ישיבות על נוהל פינוי מאחזים ועבדנו את הנוהל יחד המשטרה לפרטי פרטים.

יורי שטרן: שום דבר ממה שהוחלט ואכן בוצע בחלקו הגדול בגוש-קטיף לא הופיע בכלל בהתנהגות השוטרים בעמונה.

יורי שטרן: זה פרי עבודה של הוועדה הזאת יחד עם המשטרה.

יחיאל חזן: בעניין של התנהגות המשטרה כלפי חברי כנסת או אנשי ציבור, הדבר צריך להשתנות מהיסוד.

יחיאל חזן: לא רק אם מכים חבר כנסת, גם אם לא מתייחסים אליו בכבוד, זה דבר שמחלחל מלמעלה למטה.

יחיאל חזן: לא ייתכן שחבר הכנסת יקבל מכות, זה לא נורמלי.

יחיאל חזן: רציתי בעבר לעלות להר הבית וכמעט קיבלתי מכות מאותו ניסו שחם המפורסם.

גאלב מג'אדלה: תודה רבה.

ניצב בני קניאק: אני לא רוצה להתייחס לכל אמירה שנאמרה פה.

ניצב בני קניאק: אני מציע להוציא את המשטרה מהוויכוח הפוליטי.

ניצב בני קניאק: אנחנו לא רוצים להיות שם, אנחנו משטרה של החוק ולא של ממשלה כזאת או אחרת.

ניצב בני קניאק: נאמרו פה אמירות בסוגיית ועדת החקירה.

ניצב בני קניאק: חלק מהאנשים המליצו שהמשטרה תמליץ על ועדת חקירה, ונראה לי שזה לא ראוי.

ניצב בני קניאק: המשטרה כרגע מבצעת את התחקירים שקשורים בעניין.

ניצב בני קניאק: אנחנו מוסרים את כל האינפורמציה, כפי שהתבקשנו על-ידי מח"ש.

ניצב בני קניאק: אני חושב שוועדת חקירה צריך להקים במקום שבו לא ברור משהו או שיש בעיה שהיא נסתרת מפני מישהו.

ניצב בני קניאק: כל הדברים פה היו גלויים וחשופים, הכול צולם, הכול נראה, הכול נחשף, גם בתמונות של התקשורת וגם בתמונות של המשטרה.

דוד אזולאי: שמענו עכשיו דברים שנאמרו בוועדת החוץ והביטחון, שמענו דברים ממפקד המחוז.

ניצב בני קניאק: כל דבר שהוא מבחינתנו חריג צריך להיבדק ולהיבחן, והמשטרה תעשה את כל המאמצים כדי לבדוק את הדברים החריגים האלה.

ניצב בני קניאק: מח"ש הוא זה שמפקח ומבצע את החקירות האלה.

ניצב בני קניאק: אני לא חושב שיש מקום להקים ועדת חקירה כזאת או אחרת.

ניצב בני קניאק: אני חושב שהארגון שלנו מספיק חזק ונבון כדי להפיק את הלקחים וללמוד עליהם לעתיד לבוא.

גאלב מג'אדלה: תודה רבה.

גאלב מג'אדלה: חבר הכנסת אריאל, בבקשה.

אורי אריאל: אני רוצה להודות על הישיבה הזאת בזמן אמיתי, וגם על כך שהמשכת אותה למרות כל האילוצים כדי שכל הצדדים יובאו לידי ביטוי.

אורי אריאל: אני יוצא מודאג, לפחות מהקטע הזה של הדיון, כי מסתבר שאין שום בעיה עם מה שהמשטרה עשתה.

אורי אריאל: פה ושם היתה בעיה חריגה, מח"ש אולי יבדקו אותה.

אורי אריאל: יושבים פה שני חברי כנסת פצועים, אתם לא חושבים שיש בעיה?

אורי אריאל: אתם מאחלים להם רפואה שלמה, וזה יפה, כי יש שמירה מסוימת על נימוסים.

אורי אריאל: אבל אתם לא חושבים שזאת בעיה.

אורי אריאל: אז דחפו אותם.

אורי אריאל: אומרים חברי כנסת ששוטרים אומרים להם: אנחנו יודעים שאתם חברי כנסת, ואז מעיפים אותם.

אורי אריאל: רואים סרט, שאתם לא חולקים עליו, ששוטר מרוצץ ראשים של אנשים, של אזרחים, שיושבים בשקט.

אורי אריאל: אתם לא חשים בבעיה?

אורי אריאל: צריך להודות למח"ש שיזמו את מה שיזמו, אבל כשאתם לא חשים בעיה אז אני חש שיש בעיה כפולה.

אורי אריאל: מההופעה שלכם השתכנעתי שיש בעיה קשה מאוד.

אורי אריאל: אולי תגידו: אנחנו רואים שיש בעיה, אנחנו לא חקרנו עד הסוף, ניקח את התמונות שהבאתם ונדווח לוועדה בעוד שבוע מה קרה.

אורי אריאל: אבל כנראה שאלה בעיות שוליות ומח"ש יבדקו.

אורי אריאל: למה מח"ש?

אורי אריאל: מה זה שייך למח"ש?

אורי אריאל: אלה שוטרים שלכם.

אורי אריאל: אני מסכים שצריך שמשטרה צריכה להיות חזקה, אבל מה הקשר להתנהגות הזאת?

אורי אריאל: שומעים פה את מה שאמרה גברת הכהן.

אורי אריאל: מבחינתי זה מעביר צמרמורת, לא שמעתי עדויות כאלה בימי חיי.

אורי אריאל: תגידו לי אם אתם שמעתם.

אורי אריאל: אתם יכולים לייחס את זה לארגון היוצא מן הכלל של המתנחלים, שארגנו את הבנות.

אורי אריאל: מיד נשמע את זה, כמו שאפי איתם ארגן לעצמו בעיטה.

אורי אריאל: צאו מזה רגע, בשבילכם, בשבילנו, בשביל המדינה.

אורי אריאל: צאו מהמצב הזה רגע, זה לא מצב נורמלי.

אורי אריאל: אם אתם לא חשים בעיה, זה שיא הבעיה.

אורי אריאל: אתם לא מגבירים את האמון.

אורי אריאל: ניצב ישראל יצחק דיבר בצדק על היום שאחרי.

אורי אריאל: אתם עושים בדיוק להיפך.

אורי אריאל: מי שיש לנו טענות אלינו, אל המתנחלים שהיו שם, יכול להיות.

אורי אריאל: האם עכשיו זאת התקזזות?

אורי אריאל: מה יהיה ביום שאחרי אם אתם לא חשים שיש בעיה?

אורי אריאל: אני מצפה ומבקש מהיושב-ראש אם אפשר להגיע להודעה כלשהי.

אורי אריאל: אני לא מחפש הודעה מתלהמת שפירושה העיקרי הוא חקירה ובדיקה משמעותית של המשטרה בעצמה, מה שהם אמרו שהם עושים.

ניצב בני קניאק: אתה מציג את הדברים כאילו לא עושים, אבל עושים.

אורי אריאל: אני מבקש לזרז את המשטרה בחקירה שהיא החלה בה.

אורי אריאל: אני מבקש לשמוע מהמשטרה מתי זה יסתיים לפי הערכתם, האם זה ייקח שבוע או חודש או שנה, והאם הוועדה תקבל את תוצאות התחקיר כפי שמקובל בוועדת החוץ והביטחון.

אורי אריאל: אם יש תחקיר כזה או אחר, הוועדה מבקשת לקבל את התחקיר כדי שחברי הוועדה יוכלו להתרשם מהתחקיר שאתם התחלתם לעשות לעצמכם.

גאלב מג'אדלה: תודה רבה.

גאלב מג'אדלה: אני אעבור לשלב הסיכומים.

גאלב מג'אדלה: הדבר הכי חשוב שאני רואה הוא שבמקום להגביר את האמון בין האזרחים לבין המשטרה, מתחיל להיות פער עצום, חוסר אמון ואפילו מעבר לזה, בין האזרחים לבין המשטרה.

גאלב מג'אדלה: לדעתי הלקח הכי חשוב שאתם צריכים לפעול ולעבוד עליו קשה הוא שאזרחי ישראל, בלי יוצא מן הכלל, יחושו ויאמינו שזאת המשטרה שלהם, שמופקדת על ביטחונם ועל הסדר שלהם.

גאלב מג'אדלה: כל הדברים שעשיתם בנושא שיטור קהילתי יכולים באירועים כאלה ואחרים לרדת לטמיון.

גאלב מג'אדלה: אין לנו עוד משטרה, יש משטרה אחת, ואנחנו צריכים לחנך את הילדים שלנו שכאשר הם רואים שוטר הם רואים אדם שמתגלם בו החוק והסדר לטובת האזרח.

גאלב מג'אדלה: זה היה אירוע קשה וסבוך מאין כמוהו.

גאלב מג'אדלה: ראינו את כמות השוטרים, ראינו את כמות המתיישבים, ראינו את ההיערכות של המתיישבים, איך עמדו מאחורי חומת אבנים, איך התכוננו.

גאלב מג'אדלה: מי שאומר שהיה מידע שיהיה בסדר, כאילו הולכים להפנינג, אני לא יודע מאיפה הוא הביא את הדברים האלה.

גאלב מג'אדלה: לפי התמונות, השם ישמור.

גאלב מג'אדלה: מדאיג אותי שנבחר ציבור נפצע.

גאלב מג'אדלה: בכל המדינה הזאת יש 120 אנשים כאלה.

גאלב מג'אדלה: כאשר אחד הולך עם גבס ביד, גם אם הוא השתולל, ואחד פצוע בראש, אז מה אני אגיד?

גאלב מג'אדלה: זה קרה למי שהיה אחראי על הרפואה בצה"ל ועל מי שרצה להיות רמטכ"ל, אז מה יגיד אזרח כמוני שלא היה בצבא והוא גם לא יהודי?

גאלב מג'אדלה: מה אני אעשה?

גאלב מג'אדלה: צריך לתת לחברי הכנסת את הכבוד שמגיע להם, כדי שהאזרחים יתייחסו אליהם בכבוד, כדי שלא יקללו אותם.

גאלב מג'אדלה: אם ירצו ששוטר מרביץ להם, אזרחים ירשו לעצמם לקלל אותם.

יורי שטרן: ועוד מצפים מאתנו שנתייחס בכבוד למשטרה.

גאלב מג'אדלה: דבר נוסף שמפריע לי כאזרח שגדל על ערכים, על כבוד האישה ועל כבוד המוסר, הוא הדברים שאמרה הגברת הכהן.

גאלב מג'אדלה: אני עדיין תחת הרושם של הדברים, והאמת היא שאני כמעט לא מאמין.

גאלב מג'אדלה: להגיד מלים כאלה לבנות?

גאלב מג'אדלה: שוטר יגיד לנערה דבר כזה ויעשה דבר כזה?

גאלב מג'אדלה: אם היה מדובר בהפגנה ופרחחים צעירים היו אומרים את הדברים, יכול להיות.

גאלב מג'אדלה: אבל שוטר?

גאלב מג'אדלה: זה חמור מאוד.

גאלב מג'אדלה: אין מלים לתאר דבר כזה.

גאלב מג'אדלה: אם זאת אמת, אוי ואבוי לנו.

גאלב מג'אדלה: זאת חברה מתוקנת?

גאלב מג'אדלה: זאת חברה שיש בה ערכים?

גאלב מג'אדלה: אני לא דוגל בוועדות חקירה.

גאלב מג'אדלה: אם אנחנו לא חוקרים את עצמנו ואם אנחנו לא מסיקים מסקנות ואם אנחנו לא מפיקים לקחים לעצמנו, ועדת חקירה לא תועיל.

גאלב מג'אדלה: יהיו עוד המלצות ועוד חוברת.

גאלב מג'אדלה: אתם צריכים להיות הראשונים המודאגים ממה ששמעתם ולחקור.

גאלב מג'אדלה: חבר הכנסת אלדד, לפי מה שראינו בסרטים הצעירים האלה לא באו מול שוטרים ממשטרת ישראל, הם באו כאילו הם מול אויבים.

גאלב מג'אדלה: היה להם מטען ואנרגיה לצאת לקרב מול אויב.

גאלב מג'אדלה: כך אתם מחנכים את הנוער שלכם, שהשוטר הוא אויב?

גאלב מג'אדלה: רואים את ההתלהמות שלהם.

גאלב מג'אדלה: אני מפגין, אני לא רוצה להתפנות, אני מפגין נוכחות, אני צועק, אני מדבר.

גאלב מג'אדלה: אבל זה לא היה לשמור על הבית, זה היה מלחמה.

גאלב מג'אדלה: אוקטובר 2000 זה לידו היומן של הסרט.

גאלב מג'אדלה: באוקטובר 2000 התגודדו אנשים, אני הייתי שם.

גאלב מג'אדלה: והתגובה היתה צלפים בראש ובלב.

גאלב מג'אדלה: כל 13 ההרוגים קיבלו כדור או בראש או בלב, לא ברגליים ולא בידיים, לא באמצעות מים ולא באמצעות אלות.

גאלב מג'אדלה: אם אנחנו לא נפיק לקחים ונחקור, בשביל עצמנו, כדי שבבוקר נוכל להסתכל לעצמנו בעיניים, אז תהיה ועדת חקירה ויעמידו שניים לדין.

גאלב מג'אדלה: אתם חושבים שזה יביא תוצאה?

גאלב מג'אדלה: אם הם בפנים לא יעשו הכול שהמראות האלה ייראו פעם נוספת במדינה כמו שלנו, מה תועיל ועדת חקירה?

גאלב מג'אדלה: יש לי הרבה טענות למח"ש, אבל זה לא הזמן ולא המקום, אמרנו את זה בדיון הקודם ולא נערב שמחה בשמחה.

גאלב מג'אדלה: אבל צריך לחשוב על כך ש-22 אזרחי ישראל ערבים נהרגים בידי כוחות הביטחון השונים אחרי אוקטובר 2000.

גאלב מג'אדלה: היו 3-4 מקרים, אחד הועמד לדין ואחד חוקרים ועדיין אין ממצאים.

גאלב מג'אדלה: אני חי במדינה שאני גאה בה ואני רוצה לחשוב שהיא ראויה, על כן אני לא בעד ועדת חקירה, אני בעד שאתם תמשיכו את החקירות שלכם.

גאלב מג'אדלה: אבל אנחנו רוצים לקבל את הממצאים, אנחנו רוצים לדעת מה קרה, אנחנו רוצים לראות אילו לקחים הפקתם ומה אתם מתכוונים לעשות.

גאלב מג'אדלה: זה חשוב לנו גם כדי שאזרחי ישראל יידעו שחשובה לנו החברה הישראלית כולה, על כל גווניה.

גאלב מג'אדלה: תודה רבה.